Kucing Juga Digunakan Dalam Pεrang

Insan dan haiwan; kedua-duanya berbeza bentuk kejadian namun hidup harmoni di muka bumi dengan masing-masing berperanan terhadap satu sama lain.

Insan yang dibekali akal, dipertanggungjawab memelihara kemaslahatan haiwan. Haiwan yang dibekali pelbagai guna, dijadikan ujian buat manusia dalam memanfaatkannya tanpa dipandu nafsu kebinatangan.

Makanan, pakaian, pengangkutan, dan perlindungan merupakan antara manfaat yang didapatkan oleh manusia daripada haiwan sejak sekian lama. Kehidupan manusia bagaimanapun tidak lari daripada perseng.ketaan.

Pepe.rangan sesama mereka selalunya mengheret penglibatan haiwan. Kuda, gajah, unta, dan anjing merupakan antara haiwan yang sering terpalit dalam sejarah pepe.rangan manusia. Artikel kali ini, justeru, cuba menelusuri serba-sedikit jejak kehadiran haiwan dalam lembaran pep.erang.an manusia.

KUDA

Kuda dijinakkan seawal tahun 5,000 SM di Kazakhstan. Pada mulanya, ia diternak bagi mendapatkan daging dan susu, selain dijadikan sebagai haiwan tunggangan dan pengangkut barangan.

Tidak lama kemudian, ia menempati peranan penting dalam arena pepe.rangan sehinggalah penggunaan kuda digantikan dengan kenderaan bermotor sekitar 100 tahun kebelakangan.

Dalam tamadun China dan Mesir, kuda merintis penggunaan pedati terawal. Penciptaan pelana dan sanggurdi (tempat berpijak pada kuda) serta pembiakan baka kuda yang lebih besar membawa perubahan penuh kepada taktik pepe.rangan purba.

Kombinasi memanah sambil berkuda yang disempurnakan oleh ten.tera Monggol melonjakkan lagi keutamaan kuda, terutama kerana ia berjaya membantu tamadun tersebut menubuhkan sebuah empayar yang memayungi hampir seluruh Eurasia.

Eropah juga menganggap pasukan berkuda sebagai pasukan paling elit. Hampir setiap tamadun agung dunia mempunyai unit katafrak tersendiri. Parsi, Rom, dan Yunani antara yang tidak terkecuali.

Unit katafrak dicirikan sebagai unit berkuda yang dilengkapi persen.jataan dan perisai berat yang melindungi seluruh tubuh – dari hujung rambut hingga ke hujung kaki. Selain unit kavalri berat seperti Katafrak, Sipahi, dan Hussar, dunia turut mengenali pasukan berkuda ringan seperti Mutaharrik at-tulai’a yang membantu Khalid al-Walid sepanjang kempen keten.teraannya.

Mobiliti kuda bagaimanapun tidaklah sesuai untuk semua rupa bumi. Oleh kerana itu, wujud keperluan untuk melatih haiwan-haiwan p.eran.g yang lain.

ANJING

Catatan awal tentang anjing pe.rang antaranya tercantum di dalam sumber klasik yang mengisahkan tentang pepe.rangan antara Alyattes si raja Lydia dan suku nomad Cimmeria yang datang dari Asia Tengah sekitar 2,600 tahun lalu.

Pada zaman purba, anjing sememangnya dibawa mengiringi pasukan berkuda. Ia kebiasaannya dilepaskan terlebih dahulu ke barisan mu.suh untuk mengucar-kacirkan formasi mereka, sebelum unit kavalri maju dan merempuh.

Xerxes I ketika menye.rang Yunani pada 480 Sebelum Masehi juga dicatatkan membawa sejumlah anjing India yang ga.nas. Begitu juga dengan Pertem.puran Marathon (490 SM) yang menyaksikan kehadiran anjing pe.rang.

Beberapa kurun kemudian, tradisi penggunaan anjing pe.rang diteruskan pula oleh pasukan Rom. Antara baka utama yang digunakan oleh mereka ialah Canis Molossus atau turut disebut Molossian. Pahlawan Celtic yang berse.teru dengan Kaisar juga tidak tinggal dari memanfaatkan anjing pe.rang. Baka yang digunakan ialah Mastiff Inggeris.

Di zaman pertengahan, penja.jah Sepanyol membawa anjing pe.rang yang dilengkapi kolar pepaku dan landas pelindung ketika menak.luki Empayar Aztec pada tahun 1519 Masehi. Masyarakat asal di Dunia Baru tidak terdedah kepada baka anjing dan kuda yang dibawa oleh orang Eropah, justeru wujud keka.cauan dalam kalangan mereka.

Menukil Graham Hancock di dalam bukunya W.a.r God, masyarakat Aztec hanya mengenali anjing kecil yang tidak berbulu, persis Chihuahua. Tambahan, mereka selalunya tidak menganggap anjing sebagai haiwan peliharaan. Bagi mereka, anjing ialah bekalan daging di saat kecemasan.

Anjing-anjing Sepanyol ini bukan hanya menggerunkan dek saiznya yang besar dan kelengkapan yang dikenakan padanya. Akan tetapi, ia dibiarkan berlapar sebelum turun ke medan pe.rang sekali gus menambahkan sifat bu.asnya saat berhadapan dengan te.ntera-te.ntera Aztec.

Berganjak ke kurun ke-20 Masehi, anjing pe.rang digunakan oleh pasukan Russia sebagai pengeb.o.m berani ma.ti bagi mele.dakkan jentera-jentera-jentera berat milik Jerman dalam Pe.rang Dunia Kedua.

GAJAH

Kehadiran gajah dalam arena pepe.rangan mungkin paling sinonim dengan kisah Hannibal merentasi Banjaran Alps bersama 40,000 ten.tera infantri, 12,000 ten.tera kavalri, dan 40 ekor gajah pe.rang. Peristiwa ini berlaku dalam kempen pepe.rangan beliau menen.tang Empayar Rom pada tahun 218 Sebelum Masehi.

Bagaimanapun, ia bukanlah kali pertama gajah digunakan sebagai unit pe.rang. Sekurun sebelumnya, iaitu pada 331 SM, dunia menyaksikan Alexander Agung berhadapan dengan 15 ekor gajah pe.rang milik Empayar Achaemenid dalam Pertem.puran Gaugamela – pertem.puran muktamad antara dunia Yunani dan Parsi.

Penggunaan gajah pe.rang lebih meluas di Asia Tengah dan Asia Tenggara. Di sub-benua India misalnya, Ashoka dari Empayar Maurya dicatatkan pernah berdepan dengan 700 ekor gajah pe.rang milik Maha Padmanabha dari Kalinga. Sementara di Vietnam, gajah pe.rang menjadi benteng ampuh yang mengusir pasukan pence.roboh sejak sekian lama – bermula dari Dinasti Han, Dinasti Sui, Monggol, dan Amerika Syarikat.

KHINZIR

Ramai yang kebuntuan cara ketika berdepan dengan pasukan bergajah. Namun, catatan silam ada menyebutkan satu haiwan yang dapat menanganinya – iaitu khinzir.

Pliny the Elder menyifatkan gajah takut kepada bunyi khinzir, sampaikan ia akan berpatah balik sebaik mendengarnya. Tambah beliau lagi, kaedah ini pernah digunakan oleh ten.tera Rom ketika menghadapi pasukan bergajah Pyrrhus pada tahun 275 Sebelum Masehi.

Sementara tahun 266 SM pula menyaksikan kota Megara berjaya mengalahkan mu.suh yang menge.pung darihasil penggunaan khinzir yang dibakar – satu strategi yang saling tidak tumpah seperti strategi menghen.tam kapal mu.suh dengan perahu yang terbakar.

Dalam kes ini, te.ntera-te.ntera Megara menyalut khinzir-khinzir mereka dengan damar dan minyak mentah, lalu membakarnya sebelum melepaskan setiap khinzir itu ke barisan mu.suh, termasuklah pasukan bergajah yang kemudiannya merem.puh pasukan sendiri sekali gus mengakibatkan ramai yang terkor.ban.

UNTA

Seperti kuda, unta dianggap sebagai tunggangan p.eran.g utama khususnya di kawasan-kawasan gersang. Ia juga masih digunakan sebagai medium pengangkutan pada hari ini. Penggunaan unta di Timur Tengah dan benua Afrika merupakan satu kebiasaan.

Namun pada tahun 43 Masehi, unta pernah menjadi sebahagian daripada pasukan ten.tera yang dibawa oleh Maharaja Claudius ketika menye.rang Britain. Pasukan tersebut dikenali dengan nama Dromedarii.

KUCING

Dalam Pertem.puran Pelusium tahun 525 SM, Cambyses II dari Parsi mennye.rang Mesir dengan menggunakan kucing sebagai pe.rang psikologi. Semuanya kerana masyarakat Mesir diketahui memuja dan menyembah kucing sebagai salah satu dewi utama mereka, iaitu Bastet.

Sebelum menggem.pur kota Pelusium, Cambyses II terlebih dahulu memerintahkan ten.teranya supaya melukiskan imej kucing pada perisai masing-masing. Sebilangan sejarawan pula menyatakan yang beliau bahkan membawa segerombolan kucing dan meletakkannya di barisan hadapan.

Dek kerana enggan mence.derakan atau mencemari imej haiwan sembahan mereka itu, ten.tera Pelusium yang dikepalai oleh Psammenitus pun menyerah diri. Mesir pun tewas pe.rang dan menanggung ka.sual.ti yang tinggi.

Psammenitus sendiri dijadikan tahanan pe.rang, cuma beliau diberikan layanan yang baik sehinggalah saat beliau mengangkat sen.jata. Ketika itu, barulah hayatnya ditamatkan. Turut tamat adalah hegemoni Mesir yang kemudianya tunduk di bawah Parsi sebelum kemudiannya beralih tangan ke Rom.

PENUTUP

Baik pada zaman silam mahupun era kebelakangan, manusia tidak henti melibatkan haiwan dalam mengharungi rencah-rencah kehidupan, termasuklah kon.flik dunia – seperti lebah pengesan jerangkap samar di Croatia, anjing penjejak bahan letu.pan di Afghanistan, dan ikan dolfin dalam pasukan Ten.tera Laut Amerika Syarikat.

Sama seperti tokoh-tokoh yang mempunyai tugu dan mural tersendiri sebagai penghargaan atas jasa mereka, beberapa buah negara tidak lupa untuk mendirikan memorial khusus buat haiwan-haiwan yang menyumbangkan bakti terhadap negara masing-masing. Antaranya memorial di London yang mengabadikan kata-kata; “Khusus buat haiwan-haiwan p.er.ang yang berjasa dan mengor.bankan nyawa bersama ten.tera British dan ten.tera bersekutu.”

TERJEMAHAN

Lizlea Floor. (21 November 2015). Dogs of W_r: Ancient History of Animals in W_rfare. Ancient Origins.


Kenapa Pakistan Taksub Dengan Turki?

Jika anda melawati halaman-halaman facebook sejarah atau patriotik Turki, samada ia dikendalikan dalam bahasa Turki mahupun Inggeris, anda pasti akan mendapati terdapat pengguna yang daripada satu negara ini boleh dikatakan sebagai pengikut paling tegar dan teramai yang meninggalkan komen berbaur pujian dan kata-kata semangat terhadap Turki (hingga kadang kala membuat kita rasa geli).

Ia tidak lain dan tidak bukan, satu bangsa dari sebuah negara yang menganggap diri mereka sebagai penerus kegemilangan Empayar Uthmaniyyah, bahkan sebolehnya mereka sanggup memiliki dua kewarganegaraan. Mereka adalah dari Pakistan.

Penulis kadang kala rasa ingin tahu, mengapa hubungan kedua-dua bangsa ini amat rapat sekali selain daripada faktor saudara seagama? Pasti ada sejarah silam di sebaliknya.

Baik, sebelum itu penulis menjejak sejarah peradaban yang melibatkan dua bangsa ini dari zaman silam dahulu.

Dinasti-dinasti Muslim yang memerintah sub-benua (Pakistan, India, Afghanistan) kesemuanya adalah pemerintahan bangsa Turk atau sekurang-kurangnya telah berasimilasi dengan bangsa Turk bermula sejak abad ke-10 dan seterusnya.

Atas kejayaan penakl*kan oleh empayar-empayar Muslim secara berturut-turut di sekitar wilayah sub-benua itu, populasi penduduk adakala nya berubah dengan peningkatan migrasi sejumlah besar bangsa Turk dan Iranik dari pelbagai geografi seperti Asia Tengah dan Parsi.

Orang-orang Parsi mula membuka penempatan terutamanya di wilayah Punjab hari ini. Ini mengakibatkan pertembungan populasi yang kebanyakannya terdiri dari masyarakat dengan latar belakang campuran (kebanyakannya orang Turk, Parsi dan Afghan).

Penduduk Muslim dari negara Turki dan Pakistan masing-masing beraliran Sunni dan berpegang kepada mazhab yang diasaskan oleh Imam Abu Hanifa.

Semasa zaman kebangkitan Empayar Uthmaniyyah, Maharaja Dinasti Mughal membentuk pakatan dengan Uthmaniyyah.

Pakatan dua kuasa ini adalah berlaku secara semula jadi. Ia menjadi teras simpati rakyat Pakistan hari ini (ketika itu India Utara) terhadap kedaulatan Sultan-sultan Uthmaniyyah.

Memasuki zaman moden, semasa Per*ng Dunia Pertama, ketika Uthmaniyyah menunjukkan tanda-tanda akan mengalami kekalahan setelah sekutu mereka Jerman telah kalah per*ng.

Atas dasar kebimbangan pihak Uthmaniyyah akan menerima layanan kejam dari pasukan sekutu, satu protes bantahan besar-besar berlaku di India Utara yang bakal menjadi Pakistan. Protes itu dilaksanakan atas nama “tehrek-a-Khalifat”, yang bermaksud martabat khalifah Islam.

Tunjuk perasaan itu mula tersebar luas hingga ramai yang diseksa di tangan tentera Inggeris. Bendera bulan sabit bintang putih berlatar belakang warna merah digantung disetiap penjuru kota, dikibar oleh semua orang Islam yang menyokong Turki Uthmaniyyah.

Duta yang menjadi perwakilan untuk orang Pakistan pergi ke Turki untuk bertemu dengan bapa kemerdekaan Turki, Mustafa Kamal Ataturk yang ketika itu masih sedang merancang pemberontakan melawan penjajah barat.

Perwakilan itu memberi jaminan akan sokongan mereka dalam memperjuangkan kemerdekaan bangsa Turki. Dua perkara telah berlaku selepas pertemuan ini.

Pertama, sejumlah besar wang yang dikumpulkan oleh orang Pakistan disampaikan kepada Mustafa Kamal untuk digunakan sebagai usaha memer*ngi musuh dan mempertahankan Turki.

Namun dikatakan kemudian, wang itu telah digunakan untuk membuka bank nasional Turki yang pertama (Is Bankasi).

Kedua, satu kontinjen pasukan tentera / sukarelawan dari Pakistan tiba di Turki untuk berper*ng berdampingan bersama-sama para pejuang Turki yang sedang menentang Greece.

Pusara mereka masih boleh ditemui di Turki pada hari ini. Mereka mengatakan ini bukan satu bentuk bantuan kerana mereka benar-benar percaya bahawa per*ng Turki juga adalau per*ng mereka bersama.

Kini kita melangkah ke tahun 1976. Semasa krisis Cyprus, tentera Pakistan tidak hanya secara terbuka menyokong Turki, tetapi juga menawarkan untuk menghantar pasukan tenteranya untuk membantu saudara-saudara mereka dari Turki dalam pertemp*ran.

Sekali lagi, tawaran dan sokongan ini tidak dianggap sebagai satu bentuk bantuan, malahan sokongan tanpa syarat ini ke atas Cyprus yang memihak kepada Turki masih diteruskan hingga sekarang.

Tidak hairanlah jika bendera kedua-dua negara ini hampir serupa. Perkara yang sama turut berlaku dipihak Turki. Orang Turki tidak pernah menganggap Pakistan sebagai negara yang mereka tidak ambil peduli atau mempunyai perasaan negatif.

Bagi orang-orang Turki, pihak mereka telah membuktikan pada setiap waktu bahawa mereka juga sentiasa berdiri bersama negara Pakistan samada ketika masa aman damai, krisis ekonomi, bencana alam, atau per*ng.

Gempa bumi pada tahun 2006 di Pakistan Utara menyebabkan kerosakan besar. Doktor dan bantuan sukarelawan Turki adalah benda pertama yang tiba di Pakistan dan yang terakhir meninggalkan negara itu.

Rakyat kedua-dua negara ini tidak perlu risau bila tiba masanya mereka perlu menghadapi masalah serius di kedua-dua negara, kerana kedua-duanya akan segera menghulur sebarang keperluan bantuan dengan sokongan tanpa syarat, kemanusiaan atau ketenteraan.

Angkatan Tentera Turki adalah yang terkuat di dunia Islam dan di rantau itu manakala Tentera Pakistan adalah yang terkuat di dunia Islam sebagai negara yang memiliki kuasa nuklear.

Turki menjalin hubungan diplomatik sejurus Pakistan mengisytiharkan kemerdekaan pada tahun 1947, dan hubungan dua hala kedua negara menjadi sangat erat kerana hubungan sejarah, budaya, agama dan geopolitik mereka.

Pengasas Pakistan, Muhammad Ali Jinnah, menyatakan kekagumannya terhadap bapa kemerdekaan Turki, Mustafa Kemal Atatürk dan menyatakan hasrat untuk membangunkan Pakistan berdasarkan model modenisasi dan sekularisme Turki.

Jinnah dihormati sebagai pemimpin yang hebat di Turki, dan sebatang jalan utama di ibu kota Turki Ankara, Cinnah Caddesi, adalah dinamakan bersempena dirinya, sementara jalan di Islamabad, Karachi, Lahore dan Peshawar, dinamakan sempena nama Atatürk sebagai simbol persaudaraan dan keterikatan yang dimiliki oleh kedua-dua negara antara satu sama lain.

Sentimen persaudaraan yang dimiliki oleh Pakistan untuk rakyat Turki berakar umbi dalam sejarah. Sejarah hubungan Pakistan-Turki ini adalah kisah tentang keprihatinan dan kerjasama.

Mereka telah lama saling menyokong. Kisah persahabatan dua negara ini berkekalan hampir lebih dari satu abad.  Institusi Khilafah telah menduduki tempat yang sangat penting dalam sejarah umat Islam termasuk kedua-dua tamadun Uthmaniyyah dan Mughal.

Semoga penerangan yang ringkas ini dapat membantu memahami mengapa adakalanya satu jemaah itu tidak boleh dipecah belahkan walau berbagai-bagai sempadan negara bangsa telah dibina penjajah.

Akhirnya ikatan hubungan pemerintah dengan pemerintah antara kedua-dua negara kembali bertaut sama seperti nenek moyang mereka dahulu sebagai dua kuasa dalam satu negara.

RUJUKAN:
Ottoman True History


Mitos Di Sebalik The Great Escape

Bagi peminat filem-filem bertemakan Perang Dunia Kedua (WWII), pasti ada filem kegemaran masing-masing. Bagi penggemar filem klasik, pasti akan menyelitkan filem The Great Escape dan Bridge of River Kwai. Dan bagi generasi seperti saya, siapa tak boleh lupa Saving Private Ryan, Pearl Harbor, Hacksaw Ridge, Unbroken dan Dunkirk. Bagi peminat The Great Escape, pasti takkan lupa telatah banduan perang (POW) diketuai Hilts (Steve McQueen) dan Roger Bartlett (Richard Attenborough) yang mahu melarikan diri dari kem tahanan Nazi Jerman. Tetapi tahukah anda, ada sesetengah jalur kisah yang dipersembahkan sebenarnya palsu dan hanya diwujudkan untuk kesan dramatik?

1. JURUTERBANG BERSEKUTU MEMPUNYAI TANGGUNGJAWAB MELARIKAN DIRI DARI TAHANAN

Salah satu mitos yang menyelubungi The Great Escape ialah POW mempunyai kewajipan untuk melepaskan diri dari kem tahanan Nazi. Mitos yang dipersembahkan dalam filem tersebut memberi kesan kuat sehinggakan ada sesetengah bekas POW menegaskan mereka mempunyai kewajipan untuk melepaskan diri. Namun hakikatnya, perkara tersebut tidak berlaku dan tiada arahan sebegitu dikeluarkan.

Ini kerana apabila pesawat mereka ditembak jatuh, juruterbang dan krew pihak Bersekutu memang dijangka untuk mengelak ditahan pihak musuh. Tetapi apabila mereka berada dalam tahanan, tiada sebarang jangkaan untuk mereka melepaskan diri. Sebaliknya bila mereka dalam tahanan, mereka perlu menunjukkan kelakuan baik, bukannya menunjukkan keberanian yang bersifat semberono. Dan ini disokong dalam satu peraturan tentera Britain yang sama sekali tidak menyatakan mereka perlu melepaskan diri. Perkara sama turut tidak dinyatakan dalam arahan kepada mana-mana tentera Amerika Syarikat yang ditahan di kem-kem tahanan semasa WWII. Askar Amerika hanya dibenarkan melarikan diri selepas konflik Perang Korea tercetus.

Hakikatnya, dua pertiga POW menunjukkan sedikit minat atau tidak berminat langsung dengan cubaan melepaskan diri ini dan melihat ia dengan rasa curiga, tidak seperti digambarkan dalam filem-filem WWII yang kita tonton selama ini. Mereka sebenarnya merasa lega kerana tidak perlu lagi bertempur, sudah melakukan apa yang terdaya untuk negara mereka dan enggan mempertaruhkan nyawa mereka lagi. Bagi yang mahu melarikan diri, halangan mereka ini pula ialah halangan dari segi bahasa dan kemampuan fizikal. Masa yang diperuntukkan untuk melarikan diri boleh saja digunakan mereka untuk belajar atau memperbaiki diri mereka.

Dan ini kadangkala menimbulkan konflik antara golongan yang mahu melepaskan diri dengan golongan yang mahu kekal. Alasan bagi golongan yang mahu kekal ialah mereka tidak mahu dikenakan hukuman keras dan kejam oleh askar Nazi Jerman sebagai tindak balas pada tindakan mereka yang mahu melarikan diri. Dan pada satu ketika, dalam satu kem, satu kumpulan melempar satu tin melepasi pagar kawat berduri mengandungi nota memberitahu cubaan mereka menggali terowong di bawah kem.

2. IA BERLAKU SEMASA CUACA BAIK

Dalam filem The Great Escape, ia dilakukan dalam keadaan cuaca yang baik atau lebih tepat pada musim bunga. Pemilihan musim tersebut dibuat untuk menonjolkan stok filem berwarna. Hakikatnya, filem yang diinspirasikan kisah cubaan melarikan diri sekumpulan POW dari Kem Stalag Luft III, Poland ini sebenarnya tidak menceritakan keadaan yang dialami mereka. Ini kerana apabila POW Kem Stalag Luft III ini melarikan diri, suhu pada ketika itu amat sejuk dan permukaan bumi diliputi salji yang tebal. Dan menurut satu banduan, musim salji pada ketika itu merupakan musim paling sejuk dalam tempoh 30 tahun di kawasan tersebut. Ini menyebabkan sebarang cubaan untuk melarikan diri lebih sukar.

Dan jika itu saja tidak mencukupi, pakaian mereka juga tidak bersesuaian dengan musim ketika itu. Sesetengah POW hanya memakai seluar nipis yang selalu dikeluarkan untuk kegunaan di padang pasir. Dan but yang dipakai pula akan dipenuhi dengan air tatkala mereka melalui kawasan hutan dan anak sungai. Ramai mengalami reput fros dan terpaksa berlindung di tempat-tempat yang mudah terdedah seperti bangsal ladang. Tindakan mereka ini sebenarnya membantu penawan-penawan mereka mengesan, menahan dan membawa POW ini kembali semula ke kem tahanan.

3. MEMBUKA TEATER PEPERANGAN BARU DALAM JERMAN

Salah satu objektif operasi melepaskan diri The Great Escape ialah membantu usaha peperangan Bersekutu dengan memaksa Nazi Jerman menggunakan sumber manusia dan masa untuk memburu POW ini. Malangnya, teori sebegini boleh dianggap angan-angan Mat Jenin. Apabila berlaku usaha-usaha sebegini, rejim Nazi Jerman akan menggunakan sumber yang ada dalam negeri untuk memburu mereka. Maka, tiada keperluan untuk mereka memanggil mana-mana askar yang bertugas di perbatasan untuk tugas-tugas sebegini.

Malah, operasi sebegini sebenarnya lebih banyak membantu rejim Nazi Jerman kerana semasa memburu POW ini, kebanyakan mereka ditahan bersama ribuan lagi tahanan penjara, orang awam dan pekerja asing. Dan selepas insiden Stalag Luft III, Adolf Hitler mengarahkan kawalan keselamatan diketatkan sekaligus menyukarkan usaha POW ini melarikan diri dari kem tahanan. Justeru, tanggapan The Great Escape sebenarnya membuka ruang kepada usaha perang pihak Bersekutu merupakan satu tanggapan mengarut.

4. SATU-SATUNYA GREAT ESCAPE

Jika ada mendakwa plot The Great Escape satu-satunya usaha melepaskan diri dari kem tahanan Nazi Jerman, anda salah. Hakikatnya, terdapat banyak cubaan melarikan diri yang dilakukan oleh banduan-banduan pihak Bersekutu. Bagi pihak British pula, mereka melancarkan 11 cubaan melepaskan diri sebelum Mac 1944. Ini belum dicampur lagi dengan kelicikan Jeneral Henri Giraud, seorang jeneral tentera Perancis yang berjaya melepaskan diri dari Istana Konigstein, Dresden. Istana tersebut merupakan kem tahanan Nazi Jerman bagi POW yang berprofil tinggi dalam kalangan pihak Bersekutu.

Tetapi tidak semua cubaan berjaya seperti apa yang dilakukan Giraud. Kebanyakan POW berjaya ditangkap semula dalam masa singkat dan dikembalikan ke kem tahanan mereka. Contohnya pada Mac 1943, 43 juruterbang pihak Bersekutu melarikan diri melalui terowong di Szubin, Poland. 41 tahanan berjaya ditangkap semula sementara seorang lagi POW mati lemas semasa cuba melarikan diri. Rejim Nazi Jerman memperlekeh usaha mereka ini dan penambahan kawalan keselamatan menyukarkan lagi sebarang cubaan melarikan diri. Malah di Stalag Luft III, seorang tentera Nazi menasihatkan banduan-banduan yang terlibat untuk keluar dalam kumpulan dua atau tiga orang untuk meningkat peluang kembali semula ke negara asal mereka!

5. ADEGAN KEJAR-MENGEJAR MENGGUNAKAN MOTOSIKAL

Dalam The Great Escape, Hilts dan banduan-banduan lain melarikan diri dengan pelbagai cara seperti motosikal dan basikal. Hilts misalnya cuba menunggang motosikal melepasi pagar sempadan sambil dikejar ramai tentera Nazi Jerman. Ia memang satu adegan yang baik dan menaikkan lagi karisma McQueen sebagai seorang pelakon berkarakter. Tetapi hakikatnya ia tidak berlaku pada kumpulan banduan Stalag Luft III. Semasa mereka melarikan diri, mereka tiada akses pada kenderaan yang ditunjukkan dalam filem. Ini contoh lesen seni yang diambil John Sturges untuk menambah kesan dramatik dalam filem tersebut. Adegan tersebut bukan saja tidak sesuai malah dikecam oleh ramai bekas banduan perang semasa menonton filem tersebut.

Satu lagi mitos berkenaan Hilts ialah kerakyatan beliau sendiri. Maksudnya di sini ialah pembabitan warga Amerika dalam usaha kumpulan Stalag Luft III. Walaupun mereka memainkan peranan memantau tentera-tentera Nazi yang meronda semasa pembinaan terowong, komander kem kemudian memindahkan mereka ke lokasi lain beberapa bulan sebelum usaha melepaskan diri bermula. Memandangkan The Great Escape merupakan filem produksi Britain-Amerika, pembabitan warga Amerika lebih diketengahkan untuk menunjukkan karisma mereka semasa menjalankan operasi berani ini. Realitinya, mereka hanya terbabit pada peringkat awal saja.

SUMBER


Tumbangnya Seorang Raja Ketika Bersolat Jumaat di Masjid al-Aqsa

Selalu juga baca komen-komen pedas terhadap bangsa Arab. Katanya Arab lagi suka berbaik dengan Israel dan menjauhi saudara seagama Palestin. Kenyataan sebegini sebenarnya tidak adil. Memang mudah untuk berdiri di luar lingkaran politik Arab dan menghakimi dari jauh. Hakikatnya, bangsa Arab terbelah teruk susulan Perang Dunia Pertama. Saudara dianggap musuh kerana perpecahan politik.

Selepas tahun 1918, pihak Sekutu menubuhkan beberapa pentadbiran bermandat dibawah Liga Kebangsaan (League of Nations mandates). Dokumen George Curzon mendedahkan asbab di sebalik penubuhan Mandat Transjordan dan Mandat Palestin. British tidak mampu masuk campur mendamaikan suku-suku Arab yang bertelagah. Jadi jika suku-suku ini ingin bersatu, barulah Transjordan dan Palestin boleh dinegarakan semula.

Angin politik meniup pengaruh Abdullah bin Husayn ke puncak kepimpinan Transjordan. Baginda merupakan seorang bangsawan anti-Uthmaniyah sebelum Perang Dunia Pertama. Lama baginda berkuasa sebagai “Emir of Transjordan”. Tetapi selepas Perang Dunia Kedua, baginda mengisytihar merdeka dan menubuhkan “Kingdom of Jordan”. Nasib tidak menyebelahi Mandat Palestin, yang terbelah dua susulan keputusan Liga Bangsa-Bangsa Bersatu (United Nations). Keputusan ini melahirkan Israel daripada rahim Mandat Palestin… dan kemudian mencetuskan sebuah sebuah peperangan besar yang pihak Jordan menang.

Realpolitik Sang Raja Yang Menang

Memang betul pihak Arab kalah dalam Perang Arab-Israel 1948. Tetapi Jordan mendapat keuntungan berlipat ganda. Raja Abdullah boleh kata bengang kerana kehilangan Mekah yang begitu lama dipelihara Bani Hashim (keluarga Raja Abdullah). Baginda masuk berperang dengan Israel dan keluar menimang seluruh wilayah Tebing Barat termasuk Jerusalem.

Jadi peperangan ini ibaratkan menebuskan maruah Bani Hashim yang kini menjaga kesucian Masjid al-Aqsa (Karsh, 2002). Namun Abdullah terlepas pandang satu benda yang sangat ketara – bahawasanya Palestin tidak sama dengan Jordan dari segi identiti.

Selepas mengambil Tebing Barat masuk dalam sempadannya, Abdullah pantas melenyapkkan identiti kenegaraan Palestin. Semua warga Arab Palestin diberi kewarganegaraan Jordan. Jadi mereka adalah rakyat Jordan. Memandangkan kerjanya sudah selesai, Abdullah kemudian bergerak untuk mengukuhkan sempadannya. Sekarang Jordan sudah berkongsi sempadan dengan Israel. Maka baginda mahu menormalisasikan hubungan antara Jordan dan Israel. Niat ini menaikkan amarah Dunia Arab yang lain. Dan Abdullah menunggang amarah ini untuk kepentingan baginda:

“Boleh. Aku takkan berdamai dengan Israel. Tetapi kalian kena iktiraf Tebing Barat sebagai wilayah aku.”

Pembunuhan Raja Abdullah Pada Hari Jumaat

Percaturan realpolitik ini boleh kata kemas juga. Abdullah pandai menarik tali bersama Israel dan Dunia Arab. Taktik ini bukan semua orang Arab boleh faham. Bagi mereka, dunia adalah hitam dan putih. Setia atau khianat. Perang atau damai. Cara Abdullah amat merunsingkan. Kerunsingan ini mendatangkan satu masalah baharu. Bukan semua dalam kalangan warga Arab Palestin sudi memeluk identiti Jordan. Bagi mereka, Palestin adalah Palestin. Dan ini mungkin kesalahan pertama yang menghitamkan sejarah Palestin.

Titik hitam ini mula bergelumangan di Lubnan dan Jordan, dua negara yang dituduh cuba berdamai dengan Israel. Macam yang diceritakan – tiada istilah perdamaian sangat pun. Yang ada cuma realpolitik. Perang atau damai. Tiada titik pertengahan. Memandangkan Arab baru saja keluar daripada barah penjajahan, banyak negara sedar mereka tidak mampu berperang dengan sesiapa.

Maka realpolitik dijadikan asbab untuk mencuri tulang (melengahkan masa). Malangnya, realpolitik ini mengundang padah bermula di Lubnan. Sedang elok berjalan di lapangan terbang, pemimpin Lubnan Riad al-Soleh mati ditembak tiga orang.

Pembunuhan Riad dipercayai kerana balas dendam atas hukuman mati yang dijatuhi pada seorang pengasas parti bernama Anton Saadeh. Namun bala ini menimpa Jordan, kerana Riad juga dilihat “bermesra” Israel. Pengaruh mula menebal, kemudian mengundang Mustafa Shukri Ashu untuk bersolat Jumaat di Masjid al-Aqsa pada 20 Julai 1951… 96 jam selepas Riad mati ditembak. Dan pada hari yang mulia itulah tiga das tembakan dilepaskan ke arah Raja Abdullah II.

Baginda tumbang di depan mata cucunya, Putera Hussein (kemudian menjadi Raja Hussein). Dan pihak tentera membalas tembakan, yang membunuh Ashu di perkarangan sama. Kemangkatan Abdullah menaikkan amarah negara. Rakyat asal Jordan mula bengang dengan “pendatang Palestin”. Takhta kemudian turun kepada Talal bin Abdullah, yang bertindak untuk menghapuskan sisa-sisa pro-Palestin terdiri daripada Keluarga Husseini (Sela, 2002).

Semua orang kenal wajah di atas. Amin al-Husseini adalah Mufti Jerusalem sebelum pemisahan Israel-Palestin. Beliau aktif terlibat dalam politik dengan semangat nasionalis, sampai pihak British naik gerun. Ahli-ahli politik British lebih rela melihat Tebing Barat jatuh ke tangan Raja Abdullah I. Kerana jika Abdullah gagal, barangkali sebuah negara Palestin mungkin boleh wujud dibawah kepimpinan Amin al-Husseini. Pengaruh beliau dikhabarkan sangat kuat, dengan ideologi akhirnya dituduh sebagai punca pembunuhan Raja Abdullah I.

Ada banyak lagi buku-buku menanti ada di pautan Shopee kami. Pelbagai jenis genre dan jenis tersedia untuk dibeli. Kalian dipelawa layari Shopee kami: https://shopee.com.my/thepatriotsasia

RUJUKAN:

Karsh, E. (2002). The Arab-Israeli Conflict: The Palestine War 1948. Osprey. Halaman 50.

Sela, A. (2002). The Continuum Political Encyclopedia of the Middle East. Continuum. Halaman 14.


Kebudayaan Yamnaya Yang Membangunkan Bangsa Eropah Purba

Pontos adalah sebuah wilayah yang sangat kaya dengan artifak prasejarah. Wilayah ini terletak di pesisiran Laut Hitam dalam negara Turki.

Dorongan prasejarahnya terlalu kuat untuk diketepikan, mungkin berpunca daripada pengaruh budaya Yamnaya yang pernah mengamalkan kehidupan ala nomad dengan ekonomi penggembalaan haiwan. Yamnaya dipercayai mempunyai peranan penting pada zaman proto-Eropah ini.

Terdahulu benua Eropah didapati sudah berpenghuni. Prasejarah Eropah mungkin bermula sekitar 37,000 tahun dahulu, yakni zaman Paleolitik yang sangat panjang. Hidup dalam kampung pula menyambung legasi Paleolitik dalam lingkungan 5,000 tahun lalu.

Mereka bercμcμk tanam selama dua alaf, sebelum mula berdagang pula. Melalui arena perdagangan, bangsa-bangsa Eropah memulakan Zaman Gangsa, dengan banyak teknologi baru untuk memajukan hidup sendiri.

Pemerhatian marhaen mungkin meletakkan satu identiti tunggal pada “bangsa Eropah”. Namun pakar arkeologi dan genetik menggali habis untuk mengesahkan apa yang belum sah. Mereka percaya bahawa dulu ada petani-petani Neolitik di Eropah.

Kemudian datang pula suatu budaya baharu iaitu Yamnaya, barangkali sekitar 3,000 S.M. Menariknya, inilah zaman Eropah bangkit berdagang. Jadi saintis berpendapat perdagangan adalah amalan Yamnaya. Kerana budaya inilah, Eropah membangun.

Penemuan Bukti Migrasi

Kajian mendapati yang Turki bukan sebenarnya bumi Yamnaya. Sebaliknya, budaya ini menjadikan Turki sebagai tempat persinggahan. Maksud di sini – Yamnaya sedang bermigrasi. Soalnya dari mana? Tengok pada dapatan sedia ada, Yamnaya barangkali berasal daripada wilayah Dniester dan Prut yang berada dalam zon budaya Rus (Juras, et al., 2018).

Penghijrahan ini memakan masa sangat lama, sekali gus membuatkan Yamnaya ibaratkan benih bangsa-bangsa moden hari ini. Banyak bangsa di benua Asia berkongsi kolam genetik sama dengan Eropah… berpunca kerana Yamnaya. Ini bermakna, mereka bergaul dan bersemenda dengan pelbagai bangsa sepanjang perjalanan… dan migrasi mereka.

Terlalu ramai dalam kalangan Yamnaya ini adalah lelaki. Katakanlah setiap 100 penghijrah – hanya tujuh sahaja perempuan. Yang lain semua lelaki. Inilah sebab di sebalik kepekatan genetik Yamnaya dalam kolam Eropah. Mereka bergaul dengan wanita tempatan secara rela dan paksa.

Pengaruh mereka terlalu kuat sampai boleh menenggelamkan budaya sedia ada. Anak-anak barangkali diasuh dengan adat istiadat dan tradisi Yamnaya berbanding budaya asal mereka. Dalam bahasa Inggeris, proses ini dipanggil culture supplantation.

Macam-macam berubah selepas kedatangan Yamnaya. Cara peηgebμmiαη pun bertukar habis. Eropah suka tanam secara berkongsi dengan satu kampung. Yamnaya pula suka menyimpan mαyαt secara berindividu (Egfjord, et al., 2021).

Tidak pelik kalau Yamnaya bawa agama baru, mungkin lagi relevan berbanding anutan sedia ada. Sesiapa yang enggan terima pula barangkali jatuh pada tangan Yamnaya yang memegang seηjαtα bersumber kuprum atau gangsa.

Mungkin juga wanita tempatan lebih suka lelaki Yamnaya yang dipandang sejati berbanding orang sendiri. Bukannya mereka menggatal. Sebaliknya zaman dulu terlalu susah – yang kuat saja boleh hidup. Tengok Yamnaya gagah perkasa… siapa tidak rasa selamat?

Perkembangan Yamnaya pula nampak sama seperti Greece dan Rom yang menubuhkan koloni terlebih dahulu. Inilah punca mereka berhijrah, untuk mencari harta dan kemasyhuran di bumi orang. Kerana terlalu kuat, masyarakat tempatan mungkin menerima kedatangan mereka sambil menyerahkan anak-anak perempuan sebagai ganjaran.

Sebab itu orang cakap: lebih baik hidup pada zaman sekarang. Susah bayar hutang sekalipun – anak isteri selamat dalam undang-undang yang adil. Berbanding zaman dulu – kalau penguasa datang saja, kena rela untuk apa-apa sahaja.

RUJUKAN:

Egfjord, A., et al. (2021, Januari 14). Genomic Steppe ancestry in skeletons from the Neolithic Single Grave Culture in Demark. PLOS.

Juras, A., et al. (2018, Ogos 2). Mitochondrial genomes reveal an east to west cline of steppe ancestry in Corded Ware populations. Nature.


Covid-19: Belajar Daripada Iran

26 hari yang lepas, Iran adalah sebuah negara yang sihat. Zero case of Covid-19. Hari ini, negara tersebut adalah kawasan wabak ketiga terburuk selepas China dan Italy dengan 16,169 kes, 988 kematian dan peningkatan lebih 1000 kes positif setiap hari.

Apa punca sebenar? Di bawah adalah 3 sebab bagaimana Iran hampir musnah:

1. Tidak mendengar arahan. Apabila sekolah-sekolah Tehran ditutup, kebanyakan penduduk Iran memilih untuk berjalan ke utara terutama di sekitar Laut Kaspian. Keadaan ini telah menyebabkan COVID-19 menggila terutama di Wilayah Gilan yang bersempadan dengan Laut tersebut. 92 orang mati dalam masa seminggu termasuk seorang ahli parlimennya, Mohammed Ali Ramezani

2. Tindakan lambat kerajaan pada peringkat awal. Apabila bandar suci Syiah, Qom menerima satu kematian COVID-19 pada akhir Februari, pentadbiran Iran terlalu lambat membuat proses pengenalpastian, pengasingan dan rawatan kepada komuniti terlibat. Pegawai-pegawai kerajaan juga gagal meyakinkan ulamak Syiah untuk mengkuarantin bandar Qom kerana sebarang usaha kuarantin dianggap sebagai penghinaan kepada kubur2 suci ulama syiah di sana.

Hari ini, Qom adalah ‘epicenter’ COVID-19 di Iran

3. Kehilangan kepercayaan kepada kerajaan. Pentadbiran Iran mengalami trust deficit yang sangat ketara apabila kerap kali mengeluarkan kenyataan bercanggah antara satu sama lain. Kehilangan kepercayaan ini menyebabkan sebahagian rakyat tidak mempedulikan sebarang arahan kerajaan termasuk perintah kuarantin.

Betapa kritikalnya keadaan Iran hari ini sehinggakan Minoo Mohraz, Professor di Universiti Perubatan Tehran mengatakan bahawa kuarantin pada saat ini tidak akan mampu memberi kesan besar kepada penularan virus COVID-19.

Apa yang kita boleh belajar daripada kegagalan Iran?

Untuk rakyat:

1. Dengar arahan. Awak bukan doktor. Kalau kerajaan suruh duduk rumah, awak duduk rumah. Tak nak duduk rumah, pergi duduk dalam kubur

2. Percaya kepada kerajaan walau itu menyakitkan. Anda boleh pangkah parti mana ketika pilihanraya. Tetapi hari ini adalah hari bersatunya sebuah negara. Sebuah tiang tempang, maka negara itu akan runtuh jua

3. Berhenti menyalahkan mana-mana pihak apabila berlaku masalah. Jadilah sebahagian daripada angin yang menenangkan, bukan taufan yang memusnah

Untuk ahli politik:

1. Sekarang bukan musim pilihanraya. Jangan jadi bodo. Clear?

Untuk kerajaan:

1. Telus dalam memberi maklumat. Dedah trace setiap mangsa supaya kami boleh bersedia. Kepercayaan rakyat tidak boleh ditagih dengan ketaatan buta.

2. Jangan keluar kenyataan bercanggah. Ia menyusahkan semua orang. Tak ada orang nak berkumpul di balai polis kalau daripada awal diberitahu rentas sempadan hanya diizin dengan syarat terhad.

3. Bekerjasama dengan NGO dan masyarakat awam. Mereka lebih memahami isu dan keresahan rakyat di bawah. Iran tidak mampu mengambil semula kepercayaan rakyat hari ini kerana mereka sendiri daripada awal terlalu menekan masyarakat civil. Ini bukan era kerajaan tahu semua

Gambar adalah statistik kenaikan kes COVID-19 setiap hari di Iran


Bagaimana Korea Dan China Menjual Sejarah Tamadun Mereka Melalui Muzik Video K-Pop?

Agust D a.k.a Suga of BTS baru saja keluarkan lagu terbaharunya yang bertajuk ‘Daecwhita’ untuk album solo D-2 pada 22 May lalu.

Sewaktu 01 Jun, Lay Zhang of EXO pula keluarkan lagu terbaharunya untuk album solo ke-4 bertajuk ‘Lit’ atau bahasa mandarinnya ‘Lian’ (Lotus).

Apa yang menariknya bagi aku adalah konsep lagu dan elemen tradisional dalam muzik video dorang berdua. Dorang tahu bagaimana nak promosikan budaya bangsa sendiri dalam muzik moden rap dan pop.

Agust D ketengahkan muzik perang era dinasti Joseon iaitu “daecwhita” sebagai salah muzik tradisional Korea yang kini kian dilupakan generasi muda. Lay Zhang pula ketengahkan elemen ‘Peking Opera’ iaitu salah satu pementasan teater, muzik dan budaya tradisional China era dinasti Qing. Sungguhpun dorang ni rapper, pop singer tapi nilai budaya bangsa tetap dipegang utuh.

Kalau korang dengar dan tengok MV dorang, korang akan perasan lagu dimulakan dengan bunyian tiupan seakan trompet iaitu gabungan alat muzik nabal (brass horn), nagak (seashell horn), taepyeongso (shawm) dan alat muzik yang dipukul iaitu jing (gong), jabara (cymbals) dan yonggo (drum with dragon design on it) untuk lagu Daecwhita dengan suara nyanyian mengumumkan permainan muzik perang tersebut.

Bunyi petikan alat muzik tradisional cina berasaskan tali iaitu erhu, jinghu dan yangqin serta gabungan alat muzik lain seperti suona, sheng dan di juga kedengaran di permulaan lagu Lit berserta nyanyian opera.

Karakter yang dimainkan oleh dorang dalam MV masing-masing ialah sebagai “Raja” yang menguasai segalanya. Ini adalah mesej tersirat yang ingin disampaikan iaitu sebagai orang yang berkuasa mampu memberi impak besar kepada dunia.

Dorang juga guna simbol naga dalam mv sebagai lambang “Wang” (King) yang memang sinonim dengan kerajaan di Timur terutama bangsa Cina dan Korea.

Sedikit lirik dalam kedua-dua lagu:

Agust D dalam liriknya,

Born slave and now the king
Berserk tiger gwanghae flow
Born in a ditch but rise up a dragon
I’m the King, i’m the Boss
remember my name

Sementara Lay Zhang dalam liriknya,

I’m the King, in the music kingdom
Kiss my ring, this belongs to me
I’ve got the power, you know it
Taking China to the world.

Sesuatu yang kita mungkin tak perasan atau tak ambil peduli adalah tentang ‘soft power’ yang dimainkan dalam arena muzik oleh Korea dan China sekarang. Ini antara cara mengawal dan mempengaruhi generasi muda melalui muzik.

Tak hairanlah sekarang ini bahasa dan budaya dari timur terutamanya Korea sangat terkenal dan diminati seluruh masyarakat dunia. Malah BTS dan EXO memang dah terkenal sebagai mekanisme gerakan soft power Korea Selatan abad ini.

Apa yang aku lihat. Sudut positif soft power ini adalah pengenalan dan pengekalan budaya bangsa ditengah-tengah era modenisasi yang patut kita contohi. Kalau bukan kita sendiri yang kenalkan budaya dan tradisi warisan kepada dunia, siapa lagi kan?

#daechwita #agustd #layzhang #lit #kpop #softpower #traditionalheritage #music


Perkhidmatan Kesihatan Di Tanah Suci

Tidak lama lagi musim haji akan menyapa kita, jadi mari kita sama sama berkongsi maklumat yang akan membantu Jemaah haji di di Tanah Suci kelak. Kesihatan merupakan satu faktor penting yang akan membantu Jemaah haji ketika melakukan ibadah untuk memastikan mereka berjaya melakukan dengan sempurna.

Jika kesihatan mereka tidak berada di tahap yang elok, sudah semestinya akan merencatkan sedikit ibadah mereka. Oleh itu, jika kita mengalami masalah kesihatan boleh kita merujuk dengan perkhidmatan klinik maktab di Mekah dan klinik zon di Madinah. Fungsi perkhidmatan klinik ini meliputi aspek aspek seperti:

• Menyambut ketibaan Jemaah haji

• Rawatan pesakit luar

• Rawatan Kecemasan

• Rujukan pesakit ke hospital Tabung Haji

• Menyelaras program pendidikan kesihatan

• Rawatan ke bilik bagi kes kes tertentu

• Pengesahan kematian

• Rujukan pesakit ke Hospital Arab Saudi

Terdapat beberapa cara yang boleh digunakan untuk mendapatkan khidmat rawatan ini sekiranya anda berada di Tanah Suci:

i. Memberitahu Pengurus Maktab/Petugas Muassah/rakan sebilik supaya menghantar anda ke klinik Maktab/Zon yang berhampiran.

ii. Menunggu ketibaan Pasukan Peronda Perubatan datang (Sekiranya masih mampu untuk tunggu) Jika berlaku kecemasan di luar tempat kediaman segera ke Pejabat TH/Klinik Malaysia berhampiran atau hubungi 02-5704433.

iii. Waktu Klinik7.00AM-2.00PM


Pengharaman Straw: Antara Polisi Dan ‘Polusi’

Bermula 1 Januari 2019, straw plastik tidak lagi boleh digunakan di Wilayah-Wilayah Persekutuan Kuala Lumpur, Putrajaya dan Labuan. Perniagaan yang tidak mengikuti peraturan baru ini boleh kehilangan lesen pun. Namun seperti biasa, tindakan kerajaan yang baik ini diterima buruk oleh rakyat Malaysia. Reaksi masyarakat Malaysia tidak mengejutkan.

Segala bentuk kecaman tidak kira sinis dan serius menunjukkan masyarakat masih lagi belum berdiri di alam nyata. Antara pertikaian yang diajukan menyentuh tentang faktor kewangan pun. Sifat materialistik sebegini merupakan punca utama dalam krisis sampah yang dihadapi setiap negara.

Dunia yang semakin membangun ini telah menyebabkan kesibukan bagi manusia. Semakin ramai didapati makan di restoran pada hari ini. Terdapat juga orang begitu kesuntukan yang memilih takeaway dan penghantaran. Apa yang sama bagi dine-in, takeaway dan penghantaran ialah penggunaan plastik sekali-pakai.

Berdasarkan data-data antarabangsa, hanya 9% daripada semua plastik sahaja yang dikitar semula. Lebih daripada 79% lagi jika tiada di tempat pelupusan sampah akan berapungan di lautan. Meskipun segala langkah proaktif diambil rakyat, tragedi ini tidak dapat dielakkan. Pengasingan sampah yang bertujuan untuk memudahkan kitar semula akhirnya sekadar menguntungkan syarikat kerana tidak perlu berbelanja untuk asingkan sampah.

Inilah realiti di seluruh dunia, bukan Malaysia sahaja. Straw hanyalah tip kepada iceberg iaitu sisa-sisa plastik. Pada tahun 2015, penggunaan plastik digunakan seramai 7.355 bilion mencecah 300 juta tan metrik. Jika dibahagikan, setiap seorang menyumbangkan lebih daripada 40 kilogram sampah pada tahun itu sahaja. Lebih ngeri lagi, industri plastik didapati semakin berkembang dengan pesat. Jika setiap manusia hidup selama 70 tahun, maka hampir 3,000 kilogram sampah plastik dibuang sepanjang hayat.

Inilah punca utama di sebalik niat perjuangan anti-plastik. Bahan polimer yang digunakan untuk menghasilkan plastik mustahil untuk dikitar semula. Maka plastik akan berkekalan di tempat pelupusan sampah (jika tidak dibuang di laut) selamanya. 1000 tahun akan datang sekalipun, apabila keturunan kita meninggal akibat keuzuran tua, plastik yang digunakan datuk kita 20 tahun lepas masih lagi akan wujud.

Maka manusia yang bertanggungjawab semestinya akan berusaha untuk memastikan keturunan masing-masing tidak terbunuh akibat bencana persekitaran. Krisis ini akan berterusan jika tahap kesedaran tidak berubah. Memanglah straw hanya bersaiz lapan inci panjang setiap satu. Namun straw empat juta rakyat Malaysia jika berakhir di laut boleh disusun sepanjang Lebuhraya Utara Selatan. Inilah tragedi yang menimpa Lautan Pasifik yang kumpulan plastik dijangka mencecah 80,000 tan dengan saiz sebesar Mongolia atau Iran.

Sisa-sisa yang berapungan seperti straw, botol dan penutup botol mengancam haiwan-haiwan laut, termasuk burung juga. Kepercayaan apalah sangat straw lapan inci boleh dikatakan hancur lebur pada 10 Ogos 2015, apabila sepasukan ahli biologi marin menjumpai seekor penyu yang dalam keadaan kesakitan.

Penyakit yang menyukarkan pernafasan penyu ini dijangka sejenis parasit. Namun setelah diteliti, rupanya hidungnya tersumbat akibat straw sehingga berlumuran darah.

Video Penuh: https://www.youtube.com/watch?v=4wH878t78bw&t=11s

Maka amat penting bagi setiap manusia supaya mengekalkan kesedaran tentang persekitaran. Perjuangan pro-persekitaran bukanlah baru. California telah menandatangi rang undang-undang bermula 2019 yang mana restoran tidak lagi diwajibkan menghidang straw. Seattle pula menjadi bandaraya Amerika Syarikat pertama untuk mengharamkan segala jenis plastik sekali-guna seperti straw dan sudu.

Semangat sebegini turut dikongsikan gergasi perkhidmatan Aramark yang beroperasi di 19 buah negara. Malah Starbucks turut akan menghapuskan straw hijau lagenda mereka menjelang 2020. Dengan erti kata lain, seluruh dunia semakin sedar tentang bala bencana yang menimpa alam sekitar akibat penggunaan plastik. Malaysia tidak boleh ketinggalan. Seluruh negeri dari Perlis ke Johor ke Kelantan, menyeberangi lautan ke Kuching sampai Kota Kinabalu perlu secara beransur-ansur mengutamakan kertas bagi pembungkusan makanan misalnya.

Satu masa dahulu Morocco mempunyai masalah plastik yang agak kritikal. Maka negara tersebut mengambil langkah radikal iaitu membuat pengharaman mutlak dari pengeluaran, penjualan dan pengimportan plastik. Namun pengharaman sahaja tidak berguna jika tiada penguatkuasaan. Lapan peratus rakyat Morocco hari ini berpendapat penggunaan plastik semakin bertambah, dengan 41% pula berasa penggunaan plastik tidak berubah.

Jelas sekali pengharaman di Morocco menguntungkan industri penyeludupan yang berkhidmat untuk masyarakat tiada kesedaran atau alternatif – atau kedua-duanya sekali. Sementara itu di Malaysia, terdapat segelintir (atau sebahagian besar) masyarakat yang lebih rela bising tentang harga straw kertas atau kesusahan untuk membasuh straw besi.

Rujukan:

Brueck, H. (2018, September 21). The real reason why so many cities and businesses are banning plastic straws has nothing to do with straws at all. Business Insider. Retrieved from https://bit.ly/2I589yO.

Abedi, M. (2018, July 10). Banning plastic straws – a look at how much it really helps, and who it could hurt. Global News. Retrieved from https://bit.ly/2A0k68v.

Houck, B. (2018, July 12). Why the World is Hating on Plastic Straws Right now. Eater. Retrieved from https://bit.ly/2LYeHVl.

Gibbens, S. (2018, July 23). How do Plastic Straw Bans Work? National Geographic. Retrieved from https://on.natgeo.com/2MOsTMN.


Minyak Wangi Apa Firaun Pakai?

Pengkhianatan adalah asas pada segala kejatuhan. Sistem kefiraunan pun sama. Nectanebo II berjaya memelihara kedaulatan Mesir Purba daripada tangan Empayar Archaemenid… sampailah baginda dibelot orang sendiri pada tahun 343.

Ranap terus kerajaan baginda, dimamah gandingan Parsi dan Yunani. Sejak hari itu, sistem kefiraunan sudah tidak relevan kerana dipegang bangsa asing… bukan lagi golongan Qibti. Jadi saban tahun, ciri-ciri budayanya lesap ditelan zaman. Mana yang tidak dicatat memang tenggelam habis.

Hasil penyelidikan para sarjana moden membolehkan kita belajar balik pasal budaya tinggalan Mesir Purba terdahulu. Banyak benda sudah diketahui – bagaimana agama menjadi sandaran utama rakyat Mesir Purba dulu.

Dan Firaun adalah figura cerminan dewa Osiris, yang mewajib mengekalkan hukum Maat. Penemuan mumia pula bercerita tentang kepercayaan Mesir Purba pada alam barzakh. Alat kebesaran mereka bercerita tentang darjat penghormatan.

Semakin lama, semua tahu dengan yakin bahawa mereka tidak begitu berbeza dengan kita. Mereka mandi. Mereka makan. Mereka juga mengenakan minyak wangi. Setiap persamaan ini diselit persoalan.

Jadi persoalannya, firaun mandi dengan apa? Dengan airlah. Takkan nanah pula. Mereka makan apa? Macam-macam, seperti bijirin, buah dan sayur. Mereka mengenakan minyak wangi apa?

Ini yang menjadi persoalan besar. Cuaca panas dengan bulu ketiak berpintal semestinya bau badan serupa babi kadangkala. Mandilah berkali-kali sekalipun. Memang busuk bangkai punya.

Itulah masalah dihadapi Firaun Hatshepsut setiap hari. Baginda mula berkuasa dengan darjat pemangku bagi pihak anak tirinya, Thutmose III yang baru tiga tahun. Apabila Thutmose III mencapai usia matang, Hatshepsut patut berundur dan memberi laluan.

Tetapi baginda pulun kuasa seorang diri selama 20 tahun (Martin, 2012). Thutmose III terpinggir habis, sampailah Hatshepsut mangkat pada tahun 1458 S.M. Boleh tahan 20 tahun jugalah Hatshepsut “memangku jawatan firaun” (Kara, 2015).

Tentang Keperibadian Hatshepsut

Tidak mungkin Hatshepsut boleh menumpang kuasa begitu lama, jika baginda tiada karisma tersendiri. Kalau tengok dari segi keperibadian, semua mesti faham kenapa baginda terlalu berkuasa dulu.

Baginda mengenakan sejenis minyak wangi, yang secara tidak langsung melambangkan kuasa. Tidak pastilah jika ada elemen sihir macam minyak pengasih. Macam bangang pula kalau firaun perlu mandrem orang guna minyak pengasih.

Jadi ketepikan sebentar pasal sihir. Fokus pada sains. Sementara wanita-wanita sekarang mengenakan minyak wangi berbau bunga atau buah… Hatshepsut berfikiran jauh. Baginda menyapu minyak wangi berbau kemenyan.

Kalau sekarang orang calit kemenyan, lain jadinya. Asal lalu saja orang ingat mayat. Tetapi semasa zaman purbakala, Hatshepsut lalu saja memang bau dewi. Kerana menurut kepercayaan Mesir Purba, bau kemenyan adalah bau dewa dewi (University of Bonn, 2009).

Hatshepsut mengarah hambanya tanam pokok kemenyan begitu banyak di halaman kuilnya. Daripada pokok ini, ada hamba lain akan buat minyak wangi yang disimpan dalam botol.

Mungkin baginda akan mengenakan bau kemenyan pada setiap masa. Kerana saintis terjumpa sisa-sisa organik pada jasad mumianya. Bayangkan selepas 3,500 tahun, sisa ini masih banyak.

Walau bagaimanapun, minyak wangi ini sekadar wayang saja. Hatshepsut didapati berbadan gemuk ketika di penghujung hayat.

Setiap hari baginda menanggung derita akibat kencing manis, tulang rapuh dan kerosakan sendi. Jadi boleh kata bangang jugalah akhirnya – letak minyak wangi dewa dewi bagai nak rak. Akhirnya, mati macam orang tua jua.

RUJUKAN:

Kara, C. (2015). Woman Who Would Be King. Oneworld Publications.

Martin, G. (2012, Disember 23). African Political Thought. Springer.

University of Bonn. (2009, Mac 18). What Perfumes did Ancient Egyptians Use? Science Daily.


Korupsi Terhadap Ilmu: Ulasan terhadap Pandangan Alam Islam Oleh Prof. Al-Attas

Menurut Prof. SMN Al-Attas, proses pembelajaran itu tak dianggap ‘pembelajaran’ melainkan mempunyai nilai moral. If knowledge is practical, then it has to be ethical. Perkara ini saya sudah jelaskan dalam artikel saya sebelum ini berkenaan konsep ilmu oleh Prof. Wan Mohd. Nor.

Apabila ilmu itu beretika, maka lahirlah adab. Adab ialah kelakuan yang betul berdasarkan disiplin terhadap ilmu. Pada masa yang sama, ilmu itu ialah apabila datangnya ‘erti’ kepada roh di tempat yang betul. Jadi, orang yang berilmu ialah orang yang beradab, dan orang yang beradab ialah orang yang adil kerana adil itu ialah apabila kita letakkan sesuatu di tempat yang betul, pada masa yang betul.

Masyarakat yang adil ialah masyarakat yang berhikmah. Sebagaimana kata Socrates apabila diangkat sebagai manusia terbijak, dia membantah dengan menyebut “aku tahu bahawa aku tak tahu apa-apa”. Socrates sedar ilmunya masih sedikit dan hal ini menjadikannya seorang yang beradab, adil dan berhikmah.

Hierarki ilmu bermula dengan minda>akhlak>adab. Apabila minda mengiktiraf realiti berkenaan ilmu dan makhluk diletakkan pada tempat yang sesuai, dan apabila akhlak mengiktiraf perbuatan yang dilakukan berdasarkan minda, maka terwujudlah adab. Apabila minda tak berlaku adil pada ilmu dan makhuk, di sinilah masalah kita muncul. Hierarki ilmu akan terganggu. Ilmu tak lagi diletakkan di tempatnya secara adil dan adab mula terjejas. Secara tak langsung, korupsi terhadap ilmu pun muncul.

Penghancuran adab, yakni korupsi terhadap ilmu, akan mewujudkan di mana pemimpin palsu dalam kesemua jenis sfera kehidupan. Pemimpin di sini saya rujuk pada kita semua sebagai khalifah-khalifah. Korupsi pengetahuan melahirkan khalifah yang palsu, yang melahirkan dunia korup kerana hilangnya kebolehan untuk menafsir dan mengakui perkara yang adil, yang melahirkan pemimpin yang adil. Hal ini kerana pembodohan intelektual yang dilakukan oleh orang yang bukan ahli. Mereka bertindak sebagai pakar dalam hal tersebut padahal mereka hanyalah marhaen yang tak tahu apa-apa!

Sebagai contoh, mereka mengutuk dan mengeji ekonomi negara tapi sudahkah mereka berlaku adil? Tahukah mereka sistem ekonomi kita? Tahukah mereka tentang GDP? Tahukah mereka tentang geopolitik? Tahukah mereka bahawasanya mereka tak tahu? Perkara ini mencetuskan anarki dan permasalahan, sebagaimana kes JAKIM baru-baru ini kerana sebuah “media liberal” bertindak bertindak korup terhadap etika journalisme. Ia bukanlah perkara yang mengejutkan apabila situasi sebegini menjadi kawasan yang sangat subur dalam melahirkan ekstremis pembodohan intelektual, seperti ISIS. Adapun sifat orang yang berilmu itu beradab, dan orang yang jahil ialah orang yang angkuh sebagaimana ‘pakar-pakar palsu’ yang dinyatakan di atas.

Sebab itulah saya sangat-sangat tekankan pada kenalan saya dan juga pembaca sekalian, berlaku adil ah terhadap apa-apa pun. Sedangkan dalam kemarahan pun perlu adil. Jangan terjebak dengan sentimen emosi. Jadilah manusia yang beradab dan berlaku adil.

Jangan jadi angkuh sebab ilmu. “Jangan angkuh” itu ialah ilmu. Jangan. Angkuh. Dengan. Ilmu.-A. Akmal


Kenapa Jersi EPL Ada Logo Bunga Semalam?

Peminat-peminat bola sepak Inggeris pastinya kerap nampak bunga popi merah ni tersemat di jersi ketika perlawanan antara kelab berlaku sekitar november, saban tahun. Bunga popi merah tu tak lain bermaksud sebagai peringatan, sebagai ingatan semula – pada semua yang telah terkorban akibat p3rang, sejak 101 tahun yang lepas.

Ya, kerajaan UK khasnya dan negara-negara komanwel amnya meraikan ‘Remembrance Day’ pada setiap 11 November, sejak tamatnya p3rang dunia pertama (WW1) sehinggalah sekarang. Popi merah melambangkan pengorbanan dan pertumpahan darah mereka yang terlibat ketika p3rang tersebut, dengan harapan bahawa itulah p3rang yang terakhir dunia hadapi, tetapi sejarah membuktikan sebaliknya.

Popi merah dilambangkan sebagai pengingat keamanan kerana banyaknya bungaan liar ini tumbuh di sekitar perancis dan belgium, tempat berlakunya WW1 di antara Kuasa Pusat (Jerman & Austria-Hungary) dan Pihak Bersekutu (British & Perancis).

Bukan sikit rakyat antara dua pihak yang terkorban ketika p3rang tersebut, melebihi kebanyakan p3rang lain. Tapi peringatan sebegini tak cukup untuk menghentikan p3rang-p3rang selepasnya, malah tetap berlaku juga.

Malaysia juga punya hari peringatan sebegini, dipanggil Hari Pahlawan yang disambut setiap 31 Julai. Juga disambut demi memperingati pengorbanan setiap rakyatnya yang sanggup mencekah senjata, melawan musuh durjana, tidak kira anasir luar mahupun kitol dalaman yang berleluasa.

Sama-sama kita hargai pengorbanan mereka yang telah tiada. Tanpa mereka, keamanan hari ni takkan dirasai kita bersama.


Individu Obese Berisiko Tinggi Dijangkiti Covid-19?

Orang yang mengalami masalah berat badan berlebihan berisiko tinggi dijangkiti Covid-19. Ini didedahkan oleh seorang pakar epidemiologi Perancis, Profesor Jean-Francois Delfraissy semalam.

Dalam satu temubual bersama Reuters, Profesor Delfraissy yang juga pengerusi majlis saintifik bagi menasihati kerajaan berkaitan pandemik Covid-19 berkata seramai 17 juta daripada rakyat Perancis yang berjumlah 67 juta orang berisiko tinggi dijangkiti Covid-19 disebabkan faktor usia dan mempunyai penyakit tertentu termasuk obesiti.

“Virus ini sangat dahsyat. Ia boleh menjangkiti orang muda, khususnya orang muda yang obes. Mereka yang berlebihan berat badan perlu berhati-hati. Sebab itulah kita bimbang pada rakan-rakan kita di Amerika, yang terkenal dengan masalah obesiti dan mereka mungkin mempunyai banyak masalah yang disebabkan obesiti,” ujarnya.

Delfraissy berkata 88% daripada mereka yang dijangkiti Covid-19 hanya mengalami simptom kecil atau sederhana seperti selesema teruk. Kadar kematian bagi orang muda yang dimasukkan ke hospital dengan penyakit pernafasan teruk akibat COVID-19 ialah 2%.

Tetapi peratusan angka itu boleh meningkat sehingga 14% bagi mereka yang lebih lemah termasuk yang mempunyai masalah penyakit kronik seperti sakit jantung, darah tinggi dan strok.

Walaupun kadar penularan COVID-19 di Perancis begitu pantas, negara itu masih jauh daripada sampai ke tahap 50-60% populasinya dijangkiti dan sembuh hingga pada tahap tertentu mencapai paras ‘imuniti berkumpulan’ dicapai.

“Data awal menunjukkan bilangan mereka yang memiliki imuniti lebih rendah daripada yang kami bayangkan iaitu sebanyak 10-15%,” ujar pakar penyakit berjangkit itu yang pernah mengetuai penyelidikan Perancis berkenaan wabak Ebola dan penyakit AIDS.

Tambahnya lagi, masih awal untuk mengakhiri perintah kawalan pergerakan di Perancis yang dikuatkuasakan pada 17 Mac lalu dan dijadualkan berterusan sehingga sekurang-kurangnya 15 April.

RUJUKAN:

Agensi. (2020). Obesiti jadi risiko besar jika dijangkiti COVID-19 – Pakar. Astro Awani. http://www.astroawani.com/berita-dunia/obesiti-jadi-risiko-besar-jika-dijangkiti-covid-19-pakar-237444


Bagaimana Rasanya Sekiranya Hidup Tanpa Kemampuan Menghidu?

Sebuah kajian dibuat oleh University of East Anglian mendedahkan pelbagai impak praktikal dan emosi akibat daripada kehilangan deria untuk menghidu. Hilangnya deria bau telah menyebabkan pelbagai aspek kehidupan terganggu, bermula daripada kebersihan diri setiap hari sehinggalah keintiman seksual.

Menurut Carl Philpott, gangguan deria bau terkesan sekitar 5% populasi global yang membuatkan mereka hilang deria bau ataupun deria menghidu mereka bertukar tidak seperti normal. Kadangkala sesetengah orang menghidu sesuatu yang tiada bau pun.

Puncanya ada banyak bermula dari jangkitan, kecederaan hinggalah ke penyakit neuro seperti Alzheimer. Hilangnya deria bau menyebabkan terganggunya deria rasa. Akibatnya ramai orang hilang selera untuk makan sehingga berat badan merosot.

Sebahagian mereka banyak makan makanan yang rendah nutrisinya yang tinggi lemak, garam dan gula. Seterusnya mengakibatkan naiknya berat badan.

Terdapat kajian mendapati bahawa, orang yang hilang deria bau dilaporkan mempunyai kadar yang tinggi dalam kemurungan, keresahan, pengasingan diri dan menjadikan hubungan antara manusia begitu sukar.

Deria bau bukan sahaja mekanisma untuk mempertahankan diri sekiranya kita ada bau gas bocor, malah ia deria bau juga merupakan mekanisma untuk peningkatan kualiti hidup seperti pengalaman merasai makanan yang enak.

Deria bau juga memberikan kita nikmat untuk merasai pengalaman yang manis seperti bau bunga api, bau kuih di hari raya, bau buku, bau pasaraya dan sebagainya. Bau dapat memberikan pengelaman emosi kepada manusia.

Mereka yang hilang deria baunya tidak dapat menghidu bau badan sendiri. Perkara ini menimbulkan kereasahan dan perasaan malu apabila duduk bersama dengan orang lain.

Semua masalah-masalah ini memberikan impak emosi yang begitu besar dan menjurus kepada kemarahan, kerasahan, tekanan, kemurungan, pengasingan diri, hilang keyakinan, penyesalan dan kesedihan.

RUJUKAN:


Masjid Di Korea Utara Zaman Dinasti Koryo

Dr Hee Soo Lee, Pensyarah di Universiti Hanyang, Seoul yang juga merupakan pakar tentang sejarah hubungan Islam & Korea telah menulis dalam makalah-makalahnya beberapa fakta seperti berikut :-

1) Hubungan secara langsung antara pedagang Islam dan penduduk di Semenanjung Korea berlaku selewat-lewatnya pada abad ke-9.

2) Semenanjung Korea dikenali di kalangan pedangan Islam dengan nama “Shilla” atau Silla

3) Apabila berlaku huru-hara akibat pemberontakan Huang Chao di Guangzhao pada tahun 879 M, ramai di kalangan pedagang-pedagang Islam melarikan diri ke pelabuhan-pelabuhan Melayu & Semenanjung Korea

4) Pada tahun 1024, semasa zaman pemerintahan Raja Hyeon Jong, 100 orang pedagang Islam yang diketuai oleh Ar Razi dan Hassan telah mengunjungi istana Koryo (Goryeo) yang terletak di ibu negaranya iaitu di Kaesong.

5) Pada tahun 1270-an, sebuah masjid telah dibina di kota Kaesong, ibu negara Koryo oleh pegawai-pegawai Islam dari Dinasti Yuan. Sebuah komuniti orang-orang Islam terbentuk di Kaesong. Masjid dipanggil ‘Ye Kung’ dan ulama dipanggil ‘Doro’. Masyarakat Islam bebas mengamal ajaran Islam. Pemimpin-pemimpin Islam diberi penghormatan khusus di istana. Dakwah Islam subur di Kaesong. Keadaan ini berlanjutan sehingga ke hujung abad ke-14.

6) Pada awal abad ke-15, dinasti Joseon mengambil alih pemerintahan dinasti Koryo. Sejak itu, umat Islam di Kaesong mula menghadapi ancaman dan sedikit demi sedikit populasi umat Islam berkurangan di Korea.

7) Dinasti Joseon juga memindahkan ibu negara Korea dari Kaesong ke Hanyang (kini dikenali sebagai Seoul)

Kaesong pada hari ini terletak di Korea Utara. Semoga sinar Islam kembali bercahaya di sana.

Hasanuddin Yusof
Maktab Penyelidikan
Tamadun Islam Nusantara


Pakistan Mahu Mencontohi Pengurusan Haji Malaysia

Kehebatan Tabung Haji menjadi bualan mulut rakyat Malaysia sejak ditubuhkan lagi, tetapi tahukah anda bahawa Tabung Haji juga sering menjadi topik bualan di negara negara Islam yang lain? Pendekatan yang boleh diambil ialah Pakistan.

Pengarah besar (haji) Pejabat Konsul Jeneral Pakistan yang berpangkalan di Jeddah yang bernama Syed Abu Ahmed Akif pernah mengeluarkan kenyataan bahawa Pakistan mahu mencontohi sistem yang digunakan Tabung Haji dalam menguruskan jemaah haji Malaysia. Pakistan menitik beratkan isu pengurusan jemaah haji disebabkan mereka negara kedua terbesar yang mengendalikan jemaah selepas negara Indonesia. Jumlah jemaah yang boleh dikatakan agak tinggi berbanding dengan Malaysia kerana Pakistan perlu menguruskan jumlah 144 000 orang jemaah

Berdasarkan rekod, 56% jemaah haji dari Pakistan diuruskan oleh kerajaan dan bakinya oleh syarikat swasta. Caj yang dikenakan oleh kerajaan Pakistan ialah USD 2500 untuk seorang jemaah. Jemaah haji mereka juga perlu mendaftar dan membuat pembayaran 6 bulan sebelum musim haji kepada bank tertentu. Ini disebabkan oleh pejabat hal ehwal haji Pakistan tidak menguruskan dana untuk melakukan haji,

Selain itu, Pejabat juga akan memulangkan duit semula kepada jemaah haji jika kos menguruskan haji menjadi lebih murah daripada bayaran yang dikenakan kerana kos pengurusan haji berbeza beza dari masa ke semasa.

Antara perkara lain yang turut dibangkitkan ialah penginapan jemaah haji Pakistan yang terletak dalam lingkungan 8 kilometer dari Masjidil Haram. Hal ini akan menyebabkan jemaah haji Pakistan memerlukan servis pengankutan untuk membawa pergi dan balik. Tetapi, hal ini tidak terjadi kepada jemaah haji Malaysia kerana terdapat empat tempat penginapan yang disediakan oleh Tabung Haji dan hanya berada dalam jarak satu kilometer sahaja. Walaupun jarak dekat dengan Masjidil Haram, kos yang dikenakan kepada Tabung Haji adalah berpatutan sekali gus tidak memberikan banyak masalah kepada Tabung Haji jika dibandingkan dengan Pakistan.

Pakistan juga kagum dengan cara Tabung Haji menguruskan dana yang begitu besar dengan 8.4 juta penyimpan dan dari jumlah itu, tidak sampai 2% yang mendaftar untuk melakukan haji. Selain itu, dividen yang diberikan Tabung Haji juga turut mendapat pujian dari Pakistan,


The Purge: Pembun*han, Jalan Penyelesaian Keluar Dari Ekonomi?

Ya, ini adalah solusi dinyatakan dalam filem bersiri The Purge. Terdapat 4 siri untuk filem ini. Dan The Purge ni ada juga dalam TV Series, tapi timelinenya tidak sama. Kira lain versi dengan yang filem.

1. The Purge adalah dimana satu acara untuk satu malam dibenarkan segala aktiviti jenayah termasuk pembvnuhan. Namun, senjata kelas 4 seperti bom tidak dibenarkan digunakan dan pegawai kerajaan diberikan imuniti pada malam tersebut (kecuali untuk The Purge : Election Year).

2. Acara ini bermula pada 7 PM dan berlangsung sehingga 7 pagi. Pada tempoh 12 jam ini semua polis, bomba dan pusat perubatan tidak akan beroperasi dan hanya akan beroperasi pada pukul 7 pagi pada keesokan harinya.

3. Malam yang penuh huru hara. Bukan semua membvnuh disebabkan mahu membvnuh. Ada yang membvnuh untuk mempertahankan diri, ada juga yang membvnuh akibat dendam.

4. Acara ini diperkenalkan oleh parti politik baru, New Founding Fathers of America (NFFA) sebagai satu solusi bagi mengatasi masalah kejatuhan dan kemelesatan ekonomi. Acara ini juga didakwa telah mengurangkan masalah jenayah di US pada ketika itu.

5. Segala masalah gelandangan, penggangguran, kekurangan dana juga dapat diatasi dengan The Purge menurut NFFA dalam filem berkenaan.

6. Dalam movie tersebut juga kerajaan telah menghantar tentera dan pembvnuh upahan bagi memghapuskan semua penempatan orang miskin dan membvnuh mereka. Hal ini dilakukan kerana bagi mengurangkan kos yang ditanggung kerajaan kepada rakyat miskin.

7. Untuk data DUNIA SEBENAR, sememangnya perbelanjaan kerajaan US untuk membasmi kemiskinan meningkat dari hari ke hari. Hampir 16 trillion dibelanjakan oleh kerajaan untuk membasmi kemiskinan dalam tempoh 50 tahun kebelakangan ini.

8. Tapi betul ke dakwaan yang dinyatakan dalam filem tersebut? Semudah itu? Jawapannya TIDAK. Banyak masalah akan timbul dengan aktiviti tersebut dalam dunia filem berkenaan.

9. Ketidaksamaan akan berlaku. Anda bayangkan orang kaya dengan duit yang mereka ada, mereka mampu untuk berbelanja untuk alat alat keselamatan seperti dinding besi dan senjata senjata bagi mempertahankan diri.

Orang miskin tidak mampu berbuat demikian. Maka, orang miskin sahajalah yang akan menjadi mangsa pada malam berkenaan. Masalah rasis serta jurang antara yang miskin serta kaya akan semakin besar dan huru hara.

10. Masalah dari sektor pekerjaan. Jika yang miskin serta kelas pertengahan sahaja yang dihapuskan dalam filem ini, bagaimana kedudukan dan ruang ruang kosong dalam pekerjaan hendak diisi? Tak akan orang kaya hendak bekerja dalam sektor buruh mahupun menjadi pelayan kan? Orang miskin kena kerja 2 in 1 bagi memenuhi sektor pekerjaan? Penindasan!

11. The Purge ini pun bakal menimbulkan masalah buat industri insurans dari pelbagai sudut. Sebagai contoh, dari segi policy, pihak insurance terpaksa membatalkan keputusan mereka untuk memasukkan sekali kemusnahan pads malam Purge dalam apa yang mereka cover.

Jika mereka mahu cover sekali kemusnahan pada malam tersebut, mereka perlu mengambil pakej yang mahal dimana rata rata peniaga kecil tidak mampu (rujuk Purge Election Year, Joe Dixon punya kes).

12. Beban dari segi tanggungan syarikat insurans pun bakal bertambah. Sama ada untuk cover pelanggan yang mengalami kecederaan semasa malam terbabit, mahupun impak selepas kejadian tersebut.

13. Masalah monopoli juga akan berlaku. Syarikat mahupun perniagaan kecil semakin parah dan kian sukar untuk mendapatkan tempat dalam pasaran. Sebab apa?

14. Aktiviti The Purge mampu mengurangkan masalah jenayah? Tidak. Perbuatan jenayah seperti membvnuh ini bakal menimbulkan masalah ketagihan dan sentiasa ini melakukan lagi dan lagi. Umpama masalah mental.

Dengan aktiviti ini juga, ramai akan menyimpan d3ndam untuk membalas semula jen4yah yang dilakukan oleh seseorang.

Jadi segala apa yang digembur-gemburkan dalam filem ini adalah palsu belaka.


Infinity Gauntlet Dan Hand of Saint Teresa of Avila

Tular dua tiga hari lepas berkenaan sebuah relik yang diambil dan dijaga oleh pihak gereja di Sepanyol. Relik yang berbentuk sarung tangan ini sama seperti Infinity Gauntlet milik Thanos, termasuk warna batu-batu permata yang menghiasinya.

Nama relik ini adalah Hand of Saint Teresa of Avila. Sejarah berkenaan sarung tangan besi bertatahkan berlian ini tidak dapat dijejaki sangat, tetapi ia adalah milik biarawati terkenal pada abad ke-16 M, Saint Teresa of Avila.

Kezuhudan dan ajarannya sangat mempengaruhi masyarakat setempat sehinggakan tubuh badannya dimuliakan setelah kematiannya. Beberapa tubuh badannya dijaga oleh pelbagai pihak setelah berlaku peristiwa pembongkaran makamnya selepas sembilan bulan tempoh kematiannya.

Antara salah satu anggota badan yang dijaga adalah tangan miliknya yang kini berada di dalam jagaan pihak gereja Nuestra Señora de la Merced di Ronda, Sepanyol. Relik ini bukan sahaja menjadi harta warisan suci Kristian Katolik, tetapi ia juga diiktiraf sebagai khazanah bernilai negara Sepanyol.

Sarung tangan ini pernah dicuri oleh seorang diktator-fasis Sepanyol iaitu, Francisco Franco pada tahun 1937. Setelah kematian diktator tersebut pada tahun 1975, sarung tangan tersebut dikembali semula kepada pihak gereja pada tahun yang sama.

Kisah berkenaan persamaan Infinity Gauntlet dan Hand of Saint Teresa tular di media sosial Twitter sehingga ia menarik banyak perhatian. Salah satu ‘tweet’ mengesahkan, sarung tangan Hand of Saint Teresa membawa maksud ‘tangan yang suci’ tidak terlibat dalam apa-apa kejahatan ataupun rasuah, berbeza pula dengan Infinity Gauntlet yang dicipta oleh watak fiksyen Thanos untuk menghancurkan sebahagian populasi makhluk di dalam Marvel Universe.

Beberapa teori disimpulkan oleh para peminat Marvel yang pencipta watak Thanos dan Infinity Gauntlet, Jim Starlin menjadikan sejarah Saint Teresa sebagai inspirasinya. Jadi, begitulah sedikit sebanyak maklumat yang mampu dicari, dikutip dan diringkaskan dalam satu penulisan yang hambar ini. Semoga sarung tangan ini tidak jatuh ke atas tangan yang salah. Mimpi ngeri menjadi realiti. * Te ne, nene… te ne ne *


Adakah Karier Bola Sepak Christian Eriksen Bakal Berakhir?

Kes Christian Eriksen, pemain tengah Denmark, yang diserang ‘Sudden Cardiac Arrest’ baru-baru ini merupakan satu dari banyak contoh tentang kepentingan resusitasi dalam sesebuah keadaan kecemasan. Perlawanan piala EURO tersebut terpaksa diberhentikan selepas jantung beliau dikatakan terhenti seketika. Selain Eriksen, terdapat beberapa atlet bola sepak profesional yang lain pernah mengalami keadaan yang serupa. Antaranya Eri Irianto (Persebaya), Marc Vivian Foe (Espanyol), Daniel Jarque (Sepanyol) dan Iker Casillas (Porto).

Insiden yang menimpa Eriksen yang terjatuh pengsan secara tiba-tiba ketika aksi Denmark menentang Finland ini benar-benar mencemaskan kita semua. Sehingga saat artikel ini sedang ditulis, masih belum diketahui punca kejadian serangan jantung itu berlaku. Kelab bola sepak Inter Milan bersungguh menafikan kes serangan jantung yang dialami oleh Eriksen mempunyai kaitan dengan vaksin Pfizer. Beliau dibenarkan discaj dari hospital kelmarin selepas menjalani rawatan selama beberapa hari di sana.

Mutakhir ini, ramai yang memuji beberapa individu penting yang datang melakukan CPR ketika waktu kecemasan itu. Selain bantuan CPR, mesin AED (automated external defibrillator) yang terdapat di sekitar stadium menjadi antara faktor utama yang menyelamatkan pemain Denmark tersebut. AED merupakan satu alat untuk menganalisis ritma jantung dan memberikan kejutan eletrik bagi mengembalikan irama jantung menjadi normal.

Jadi, apakah itu yang dinamakan CPR? CPR atau ‘Cardio-Pulmonary Resuscitation’ adalah satu kaedah rawatan atau prosedur kecemasan pemulihan sistem jantung dan paru-paru/pernafasan dengan cara memastikan bekalan darah dan oksigen dapat dihantar ke seluruh tubuh seseorang yang mengalami serangan jantung di mana ianya telah berhenti berdenyut dan berfungsi secara normal.

CPR hanya boleh dilakukan apabila kita mendapati seseorang tidak menunjukkan tanda-tanda kehidupan atau ketika mereka dalam keadaan tidak sedar, tidak responsif dan tidak bernafas atau mengalami kesukaran untuk bernafas.

Mengimbau kembali sekitar tahun 1956, Peter Safar dan James Elam adalah mereka yang pertama mencipta resusitasi mulut ke mulut. Pada tahun berikutnya, tentera Amerika Syarikat cuba menggunakan kaedah tersebut bagi menghidupkan kembali mangsa yang tidak responsif dalam peperangan. Maka secara rasminya pada 1960, teknik resusitasi CPR telah dikembangkan dengan lebih meluas di dalam dunia perubatan.

Tindak balas CPR sangatlah membantu dalam menyelamatkan nyawa seseorang sekiranya pernafasan atau jantungnya berhenti, namun adakah mencukupi dengan hanya bantuan CPR sahaja? Dengan hanya bergantung kepada CPR semata-mata tidak mungkin menghidupkan semula fungsi jantung. Tujuan utamanya adalah untuk mengembalikan sebahagian aliran darah yang beroksigen ke otak serta jantung. Umumnya, bantuan CPR akan diteruskan sehingga mangsa tersebut mengalami peredaran spontan atau disahkan mati.

Berikut merupakan langkah-langkah yang disyorkan oleh American Heart Association (AHA) untuk melakukan CPR atau Bantuan Asas Hidup (BLS):

Ketika kita melihat seseorang individu tidak sedarkan diri, pastikan tidak ada sebarang kebahayaan (danger) dan periksa respons (response) dengan menepuk bahu serta bertanya adakah mangsa baik-baik sahaja, dan kita berteriak (shout) untuk menghubungi talian 999. Seterusnya kita menilai peredaran udara dan pernafasan (airway and breathing).

Jika mangsa tidak bernafas, mulakan dengan sebanyak 30 tekanan dada (chest compression) di tengah tulang dada pada kadar 100-120 mampatan/minit, pada kedalaman 5-6 cm yang diselangi dengan 2 ventilasi (rescue breath). Sekiranya mempunyai orang lain yang boleh membantu dalam memberikan CPR, maka hendaklah ditukar pada setiap 2 minit atau 5 kitaran yang selang pertukarannya mestilah tidak lebih dari 10 saat setiap kali denyutan nadi diperiksa.

Berbeza dengan kanak-kanak, semasa dilakukan tekanan dada, kita hendaklah menggunakan hanya dengan satu tangan dan ventilasi yang lebih lembut, bukan dengan kedua-dua tangan sepertimana yang kita lakukan terhadap orang dewasa. Berbeza juga halnya dengan bayi, kita perlu menggunakan dua jari dan bukannya seluruh tangan.

Tambahan pula, garis panduan terkini mengesyorkan supaya dilakukan pemampatan sahaja (compression-only CPR) di samping memantau ritma jantung mangsa. CPR akan dihentikan sekiranya seseorang itu mula bernafas dengan sendiri, bantuan tiba untuk mengambil alih mangsa berkenaan dan petugas yang terpaksa berhenti akibat keletihan fizikal.

Jadi secara ringkasnya, izinkan saya mempermudahkan untuk anda, ingatlah beberapa kata kunci yang penting dalam melakukan CPR:

1. Bahaya (Danger)

2. Respons (Response)

3. Peredaran udara (Airway)

4. Pernafasan (Breathing)

5. Tekanan dada (Chest compression)

6. 30:2 nisbah

7. 100-120 mampatan/minit

8. 5-6 cm kedalaman

9. 2 minit atau 5 kitaran

10. 10 saat

Penting atau tidak mempelajari CPR ini? CPR jelas membuktikan dalam peningkatan peluang hidup pada mereka yang mengalami serangan jantung. Dalam setiap keadaan kecemasan seperti serangan jantung, kepentingan masa sangatlah dititikberatkan.

Sekiranya dilakukan dengan segera, CPR dapat menggandakan peluang seseorang untuk bertahan hidup. CPR dapat menyelamatkan nyawa kita, anak-anak kita, ibu bapa kita dan juga masyarakat seluruhnya. Menurut CDC, penyakit jantung merupakan penyebab utama kematian rakyat di Amerika Syarikat sekaligus meragut nyawa lebih daripada 600,000 orang setiap tahun.

Berbalik semula kepada cerita Christian Eriksen sebentar tadi, beliau mungkin tidak lagi bermain bola sepak dalam liga Itali seperti biasa. Hal ini kerana, pemain yang mempunyai masalah jantung kebanyakannya tidak dibenarkan lagi kerana ini akan merisikokan nyawa mereka. Walaubagaimanapun, syukur Eriksen berjaya diselamatkan nyawanya walaupun beberapa ketika sudah tidak bernafas dan tiada respon jantung.

Ramai yang memuji beberapa individu penting yang menyelamatkan Eriksen selepas insiden yang berlaku. Namun, sebagai seorang Muslim, kita harus percaya Allah SWT Tuhan yang maha berkuasa menyelamatkan nyawa-nyawa manusia. Sepertimana yang disebutkan di dalam al-Quran,

“Allah yang menciptakan kamu, kemudian Dia mematikan kamu, ada pula antara kamu yang dikembalikan-Nya kepada peringkat umur yang sangat lanjut sehingga dia menjadi tidak ingat akan sesuatu yang telah diketahuinya, sesungguhnya Allah Maha Mengetahui, lagi Maha Berkuasa.” – Surah an-Nahl 16: 70

Kesimpulannya, sukan bola sepak bukan hanya perlawanan antara 22 orang pemain yang merebut sebiji bola, namun ia merupakan sebuah sukan yang penuh dengan keindahan. Doa yang terbaik untuk Eriksen, keluarga beliau dan dunia bola sepak. Saya amat berharap agar silibus BLS diterapkan di setiap peringkat, hal ini kerana ia akan meningkatkan jumlah responden pertama dalam komuniti sebagai mereka yang terlatih melakukan CPR lantas menyelamatkan lebih ramai nyawa manusia.

Artikel dikirimkan oleh Azim Sholehin untuk The Patriots.


Saintis Temui Sengkenit Yang Boleh Hidup Tanpa Makan Selama 30 Tahun!

Baru-baru ini, saintis temui haiwan yang mampu hidup panjang tanpa memakan apa saja yang biasanya memberikan tenaga untuk haiwan ini melakukan aktiviti. Haiwan tersebut ialah sengkenit atau tick Afrika dari spesis Argas brumpti.

Argas brumpti ialah sengkenit bersaiz 20 milimeter panjang. Biasanya sengkenit ini hidup dalam timbunan debu dan habuk kayu hasil gigitan anai-anai, menunggu perumah datang (termasuk manusia) untuk dijadikan sumber makanan baru.

Walaupun sengkenit ini hidup sebagai parasit, namun ia tidak membawa sebarang penyakit seperti kebanyakan spesis sengkenit lain. Malah, tubuh sengkenit ini lebih lembut berbanding spesis sengkenit lain yang biasanya bertubuh keras.

Kajian selama 45 tahun oleh ahli entomologi bernama Julian Shepherd dari Binghamton University di New York menunjukkan sesetengah spesis sengkenit ini mampu hidup selama 27 tahun, bertentangan dengan kebiasaan sengkenit hidup selama 2 atau 3 tahun.

Tambahan lagi, sesetengah haiwan dari kumpulan araknida (labah-labah dan sengkenit) mampu hidup selama 8 tahun tanpa makanan. Keupayaan ini amat menarik bagi haiwan untuk berevolusi sehingga kurang untuk makan atau minum.

Satu lagi kelebihan spesis sengkenit ini ialah si betina hasilkan telur pada tahun keempat selepas kematian pasangannya. Maka, sengkenit betina mampu menyimpan sperma si jantan dalam tempoh masa yang lama. Keupayaan spesis A. brumpti ini juga ditemui dalam spesis sengkenit lain.

Berbalik kepada kajian Shepherd, sekumpulan spesis sengkenit terawal ini diberikan kepada beliau pada tahun 1976 untuk mengkaji perkembangan komuniti sengkenit ini.

Kemudian, Shepherd mengkaji spesis sengkenit ini dalam keadaan makmal yang terkawal: 21 darjah Celsius dan kelembapan sebanyak 81 peratus. Kumpulan pertama sengkenit ketika itu mampu hasilkan generasi baru tanpa masalah.

Sumber makanan juga tersedia seperti daging arnab, tikus, dan darah tikus. Namun sumber makanan ini telah habis pada tahun 1984 dan sengkenit-sengkenit ini terpaksa kelaparan sehingga 8 tahun lamanya. Dan keputusannya seperti apa Shepherd saksikan, sengkenit ini mampu beradaptasi dengan keadaan ekstrem tanpa makanan dan kehadiran perumah baru bertahun-tahun lamanya.

Generasi baru kumpulan pertama sengkenit ini tidak diketahui lagi keupayaannya tanpa makan atau minum. Sengkenit-sengkenit muda ini dibawa ke Afrika Selatan untuk melakukan kajian DNA.

RUJUKAN:

Nield, David. 25 January 2022. These Ticks Can Survive For Years Without Eating, And Live to Nearly 30 Years of Age. Science Alert.


Laksamana Hang Tuah Melayu Pertama Buat Haji?

Ibadat haji merupakan rukun Islam kelima yang patut dilakukan sekurang-kurangnya sekali seumur hidup. Justeru, umat Islam terutama dari belah Alam Melayu pastinya teringin menjejakkan kaki di Baitullah. Tetapi tiada siapa menyangka orang Melayu pertama yang menunaikan haji ialah laksamana Melayu terbilang, Laksamana Hang Tuah.

Keterangan beliau melaksanakan ibadat haji ini direkodkan dalam Hikayat Hang Tuah. Para sejarawan percaya ia dibuat semasa rombongan Hang Tuah dalam perjalanan ke Turkiye yang diperintah Turki Uthmaniyah. Rombongan tersebut pergi ke sana demi mendapatkan ubat bedil dan meriam-meriam untuk tujuan pertahanan Kesultanan Melayu Melaka (KMM).

Untuk perjalanan ini, Hang Tuah mengetuai 42 buah kapal yang disokong oleh 1,600 orang anak kapal. Rombongan kapal KMM ini diketuai oleh kapal Mendam Berahi dan Sairul’alamin. Mendam Berahi diketuai oleh Hang Tuah dengan seorang pembesar bernama Maharaja Setia mengetuai kapal Sairul’alamin. Selepas berlayar beberapa ketika dari Melaka, rombongan singgah seketika di Acheh untuk mengisi bekalan untuk pelayaran selama beberapa bulan sebelum meneruskan perjalanan.

Sebelum itu, kami cadangkan korang dapatkan KITAB TAMADUN MELAYU. Melayu sentiasa dimomokkan sebagai orang mundur dan tiada tamadun. Hakikatnya, kisah Tamadun Melayu menunjukkan betapa besarnya sumbangan bangsa Melayu terhadap ketamadunan dunia. Nak tau lagi, dapatkan KITAB TAMADUN MELAYU sekarang! Beli di Shopee: https://shopee.com.my/The-Patriots-Kitab-Tamadun-Melayu-i.238336777.3238415852

Selepas dua bulan berlayar di lautan, rombongan KMM tiba di Jeddah. Jeddah pada ketika itu merupakan sebuah pelabuhan yang sibuk dengan terlalu banyak kapal dilaporkan berlabuh. Semasa di sini, seorang syahbandar mencadangkan kepada rombongan Hang Tuah agar mengambil kesempatan menunaikan haji di Makkah memandangkan ketika itu merupakan musim haji. Syahbandar ini juga turut mencadangkan kepada Hang Tuah agar menziarahi makam Siti Hawa bagi mengambil berkat.

Kisah kehadiran rombongan KMM ini tersebar luas dan turut diketahui oleh Syarif Makkah berdarah Qitadah, Syarif Ahmad Zainul Abidin. Lantas, rombongan KMM bergerak ke Makkah dan melaksanakan rukun Islam yang kelima itu. Hang Tuah juga bertuah kerana diberi peluang memasuki Kaabah dan menunaikan solat di dalamnya.

Selepas selesai menunaikan semua rukun haji, rombongan KMM kemudiannya bertolak ke Madinah. Setibanya di kota Rasulullah s.a.w itu, mereka diberi sambutan meriah oleh pemerintah Madinah merangkap saudara kepada Syarif Ahmad, Syarif Bahar Lauddin Zainal Abidin. Selepas beberapa hari berada di sana termasuk menziarahi makam Rasulullah s.a.w, rombongan Hang Tuah bertolak semula ke Jeddah dan meneruskan perjalanan ke Turkiye.

Tidak ramai sedar betapa signifikannya kepentingan perjalanan beliau itu. Dengan mengerjakan ibadat haji, ini menjadikan rombongan KMM termasuk Hang Tuah sebagai orang Melayu pertama yang berbuat demikian. Jika diamati teks-teks Melayu ketika itu, jarang soal haji diketengahkan terutama dalam kalangan pemerintah Melayu.

Logiknya, dari segi kemampuan terutama kewangan dan kesihatan, itu cukup bagi melayakkan mereka berangkat ke Tanah Suci dan menunaikan rukun Islam kelima. Tetapi jika dilihat semula dari konteks kuasa terutama di peringkat serantau, fahamlah kenapa mereka tidak terlalu memikirkan sangat hal ini.

Jika mereka pergi menunaikan haji, kebiasaannya mereka akan meninggalkan negeri selama beberapa bulan. Sementara ketiadaan mereka, urusan pemerintahan dipangku oleh raja muda atau pembesar (jika raja muda masih lagi kecil). Ingat takhta kosong ini tiada siapa nak ambil kesempatan ke? Bila ada kekosongan, maka bersedia sajalah negeri dilanda kacau-bilau bila ada yang cuba merampas takhta semasa sang pemerintah tiada.

Selain itu, kekosongan takhta pastinya mendorong pemerintah wilayah jajahan mencari cara untuk melepaskan diri. Sudah pastinya, mereka akan melancarkan pemberontakan atau mengisytiharkan kebebasan sebagai tanda menolak diperintah oleh sesebuah kerajaan atau raja. Bila itu berlaku, hilanglah prestij dan pendapatan ekonomi sesebuah kerajaan kerana kehilangan wilayah jajahan mereka.

Bila difikirkan dua sebab ini, dapatlah difahami mengapa para pemerintah Melayu silam tidak terlalu memikirkan sangat soal haji. Siapa tak teringin lebih-lebih lagi selepas mendengar syarahan alim ulama di istana. Tetapi bila memikirkan bahaya yang menanti sekiranya negeri kosong tanpa pemerintah, maka pengorbanan terpaksa dilakukan demi menjaga keselamatan rakyat dan kestabilan negeri mereka.

Namun begitu, itu bukan bermakna pemerintah Melayu terutama KMM tak berminat untuk berangkat ke Makkah. Sebaliknya, ada dua pemerintah KMM yang teringin menunaikan haji iaitu Sultan Mansur Shah dan Sultan Alauddin Riayat Shah. Kedua-duanya telah membuat persiapan rapi untuk menunaikan haji. Tetapi sayangnya, kedua-duanya mangkat sebelum sempat berbuat demikian.

Mungkin atas sebab inilah, Hang Tuah tidak menceritakan kisahnya menunaikan haji di Baitullah sebaik pulang ke Melaka. Ini kerana keutamaan rombongan KMM ketika itu ialah mendapatkan ubat bedil dan meriam-meriam untuk Melaka. Sementara ibadat haji yang dikerjakan pula bersifat peribadi lagi-lagi dengan pengalaman rohani yang dialami di sana. Tetapi dalam hati, pastinya rasa syukur tak terhingga kerana diberi peluang menjadi tetamu Allah di sana.

RUJUKAN

Maslan @ Baharudin, A. (2005). PEMERGIAN MENUNAIKAN HAJI DALAM HIKAYAT HANG TUAH DAN TUHFAT AL-NAFIS. Jurnal Sejarah. Vol. 13 No. 13.

Abdul Hamid, F. @ A. F. dan Wan Mahmud, W. Z. (2018). SEJARAH PERKEMBANGAN JEMAAH HAJI DARI TANAH MELAYU (1400-1900MASIHI). Journal al-Muqaddimah, Vol.6(2), Muka surat 31-41


Petroleum Bukan Dari Dinosaur

Suatu ketika dahulu saya pernah
berlegar-legar di Twitter. Sehingga ada satu isu di Twitter yang berkaitan
asal-usul dinosaur yang menjadi perbalahan sesama bangsa Twitter. Saya terjumpa
komen-komen yang bersifat menyindir, mengatakan bahawa minyak petrol yang kita
isi ke dalam tangki kereta adalah dari dinosaur. Mereka menganggap perkara ini
seolah-olah fakta. Sebenarnya, tidak. Dakwaan mereka salah dan kelihatan agak
dangkal dan tidak keterlaluan untuk saya kata mereka ini jahil.

Dinosaur dan Syarikat Petroleum

Pada tahun 1933, Sinclair Oil Corporation menaja pameran dinosaur di World’s Fair di Chicago (Century of Progress Exposition of 1933) dengan premis bahawa rizab minyak dunia dibentuk semasa Era Mesozoik, iaitu ketika dinosaur hidup. Pameran itu begitu popular sehingga Sinclair segera meletakkan brontosaurus yang besar dan hijau (dikenali juga sebagai apatosaurus kerana genus yang sama) sebagai maskot rasmi. Walaupun pada lewat tahun 1964, apabila ahli geologi dan ahli paleontologi mula mendapat maklumat dengan lebih baik hasil kajian berterusan, Sinclair mengulangi helah ini di Pameran Dunia New York yang jauh lebih besar, memandangkan hubungan antara dinosaur dan minyak kepada seluruh generasi baby boomer yang boleh memberikan pengaruh yang luar biasa.

Teori Kehadiran Petroleum

Para saintis telah
membahagikan teori kehadiran petroleum atau minyak mentah asli ini kepada dua
teori iaitu inorganic & organic theory atau juga dipanggil sebagai abiogenic
& biogenic theory.

Inorganic/Abiogenic
Theory

Teori abiogenic kehadiran petroleum merupakan satu hipotesis yang telah dibuat oleh beberapa orang saintis yang mengatakan bahawa asal usul petroleum adalah daripada proses semulajadi yang terproses dengan sendiri di dalam teras Bumi, bukan daripada bahan-bahan organik. Walaupun ada beberapa siri kajian yang dijalankan oleh Marcelin-Pierre Berthelot (1860), Dmitri Mendeleev (1877 & 1902), Nikolai Kudryavtsev (1951) – tetap menunjukkan bahawa kajian mereka tidak munasabah dengan pendekatan biogenic kerana mengabaikan beberapa perkara yang penting seperti peranan bahan organik.

Di Barat, ahli astronomi merupakan yang
paling lantang mempromosikan teori abiogenic. Carbonacceus chondrites
and pelbagai lagi bahan planetary seperti asteroid, komet, bulan dan
atmosfera planet-planet Jovian, yang semestinya mengandungi hidrokarbon dan
pelbagai lagi kompaun organik yang berasal daripada proses abiotik. Maka, Sir
Frederick Hoyle (1955) membuat telahan bahawa memandangkan Bumi tercipta (atau
terhasil) daripada bahan-bahan yang sama, sepatutnya ada sejumlah besar minyak
abiogenik.

Setelah itu, Thomas Gold giat
mempromosikan teori abiogenik. Beliau menentang pandangan semua ahli geokimia
dan ahli geologi petroleum, dan berjaya meyakinkan kerajaan Swedish untuk
jalankan dua (2) projek galian ke dalam fractured granite di bawah
Siljan Ring, suatu kawasan kawah jatuhan meteorit kuno (Gravberg 1 pada
1986-1990 dan Stenberg 1 pada 1991-1992).

Walaubagaimanapun, mereka gagal menemukan
minyak petroleum abiogenik.

Organic/Biogenic Theory

Anda mungkin terkejut mengetahui bahawa
rizab minyak sebenarnya dihasilkan oleh bakteria mikroskopik iaitu plankton dan
algae, bukan dinosaur bersaiz rumah. Bakteria bersel tunggal berkembang di
lautan bumi kira-kira tiga bilion tahun yang lalu dan merupakan satu-satunya hidupan
di planet ini sehingga kira-kira 600 juta tahun yang lalu. Sebilangan kecil
daripada bakteria individu ini, koloni bakteria, atau “mat,”
berkembang menjadi jumlah perkadaran yang sangat besar (beribu-ribu, atau
bahkan berjuta-juta ton untuk koloni yang luas).

Sudah tentu bakteria tunggal tidak hidup selama-lamanya; Kadar masa hidup mereka boleh diukur dalam beberapa hari, jam, dan kadang-kadang walaupun beberapa minit. Memandangkan ahli-ahli koloni besar-besaran ini mati, mereka jatuh ke dasar laut dan secara beransur-ansur dilindungi oleh mendapan (sediment) terkumpul. Selama berjuta-juta tahun, lapisan mendapan ini semakin berat dan lebih berat sehingga bakteria yang terperangkap di bawah telah “dimasak” oleh tekanan dan suhu ke dalam rebusan hidrokarbon cecair. Inilah sebabnya rizab minyak dunia terbesar terletak beribu-ribu kaki di bawah tanah dan tidak mudah didapati di permukaan bumi dalam bentuk tasik dan sungai.

Apabila mempertimbangkan teori biogenik
ini, penting untuk memahami konsep masa geologi yang mendalam, bakat yang
dimiliki oleh sangat sedikit orang. Cuba bayangkan tempoh masa ini: bakteria
dan organisma bersel tunggal adalah bentuk kehidupan yang dominan di bumi
selama dua setengah hingga tiga bilion tahun, suatu masa yang hampir tidak
dapat difahami ketika diukur terhadap peradaban manusia, yang hanya kira-kira
10,000 tahun, dan bahkan terhadap zaman dinosaur, yang berlangsung hanya
kira-kira 165 juta tahun. Itulah semakin banyak bakteria, semakin banyak masa
diperlukan, dan banyak minyak terhasil.

Walaupun ada kemungkinan untuk dinosaur
mati berhampiran dengan takungan petroleum, ia bukanlah hujah yang baik kerana
sumbangan mereka dalam penghasilan petroleum tersangat-sangat kecil.

Kesimpulan

Dakwaan bahawa petroleum terhasil daripada dinosaur adalah karut. Adapun teori abiogenik, walaupun kelihatan logik, tetapi tidak dapat dibuktikan dengan jelas dalam bentuk rizab atau takungan petroleum abiogenik yang layak untuk dikomersilkan. Tahulah kita bahawa yang sebenarnya bakteria ataupun hidupan marin yang kecil-kecil tu (plankton, algae dsbnya) merupakan sumber utama ataupun asal usul petroleum yang kita tuang dalam kereta atau motor kita.

Berdasarkan ayat al-Quran ini, sengaja
saya hendak menimbulkan persoalan tentang makhluk yang hidup sebelum diciptakan
manusia.

وَإِذْ قَالَ رَبُّكَ لِلْمَلَائِكَةِ إِنِّي جَاعِلٌ فِي
الْأَرْضِ خَلِيفَةً ۖ قَالُوا
أَتَجْعَلُ فِيهَا مَن يُفْسِدُ فِيهَا وَيَسْفِكُ الدِّمَاءَ وَنَحْنُ نُسَبِّحُ
بِحَمْدِكَ وَنُقَدِّسُ لَكَ ۖ قَالَ إِنِّي
أَعْلَمُ مَا لَا تَعْلَمُونَ ﴿٣٠﴾

“Dan (ingatlah) ketika Tuhanmu berfirman kepada Malaikat; “Sesungguhnya Aku hendak menjadikan seorang khalifah di bumi”. Mereka bertanya (tentang hikmah ketetapan Tuhan itu dengan berkata): “Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan), padahal kami sentiasa bertasbih dengan memujiMu dan mensucikanMu?” Tuhan berfirman: “Sesungguhnya Aku mengetahui akan apa yang kamu tidak mengetahuinya.”

RUJUKAN:

Al-Quran.

Anne
Marie Helmenstine. (2019). Oil Comes from Dinosaurs – Fact
or Fiction? Diambil dari https://www.thoughtco.com/oil-comes-from-dinosaurs-fact-or-fiction-3980636

Bob Strauss. (2019). Does Oil Come from Dinosaurs?
Diambil dari https://www.thoughtco.com/does-oil-come-from-dinosaurs-1092003

Clifford C. Walters. (n.d.). The Origin of Petroleum.


Kisah Nigel: Si Burung Yang Bertepuk Sebelah Sayap

Pernah tak kau tunggu bertahun-tahun untuk seseorang yang kau suka tu, sukakan kau balik? Kau dah buat macam-macam untuk dia. Kau usaha bertahun-tahun untuk mendapatkan dia. Tapi hasilnya menghampakan. Ini kisah cinta burung bernama Nigel yang “bertepuk sebelah tangan / sayap”.

Nigel adalah nama yang diberikan kepada seekor burung laut dikenali sebagai Australasian Gannet. Nama saintifik bagi burung ini ialah Morus serrator.

Untuk bertahun-tahun lamanya, Nigel menetap bersendirian di kawasan tebing Pulau Mana.

Pulau yang terletak berhampiran New Zealand ini tidak berpenghuni dan tanpa pemangsa. Seterusnya menjadikan ia lokasi yang sesuai dijadikan kediaman bagi Morus serrator.

Sedikit sejarah mengenai Pulau Mana, pulau ini pada suatu ketika dahulu pernah menjadi kediaman kepada ribuan burung Australasian Gannet.

Namun setelah lokasi ini diserang oleh haiwan perosak yakni tikus, kesemua burung mula tinggalkan pulau ini untuk mencari kediaman baru.

Sepasukan saintis dan sukarelawan kemudian menjalankan usaha bagi menghapuskan populasi haiwan perosak tersebut, melalui kaedah perangkap dan taburan racun tikus.

Akhirnya populasi tikus berjaya dibasmi sepenuhnya.

Seterusnya, saintis ingin membuatkan supaya burung Australasian Gannet ini kembali menjadikan Pulau Mana ini kediamannya.

Sebagai langkah dan usaha pemuliharaan Pulau Mana, pada tahun 1997, 80 buah (ekor) replika burung yang diperbuat daripada konkrit telah diletakkan di pulau tersebut.

Ini dilakukan bagi menarik perhatian atau mengumpan Australasian Gannet untuk kembali menetap di pulau tersebut.

Mengapa saintis letakkan replika burung konkrit?

Ini kerana burung akan menetap di suatu lokasi itu sekiranya terdapat burung lain di lokasi tersebut.

Aku bagi analogi mudah kita nak pilih restoran tempat untuk kita makan.

kalau restoran tu ramai orang, kita cenderung untuk berfikiran bahawa masakan di restoran tu sedap.

Selain daripada replika konkrit, saintis turut memasangkan sistem pembesar suara yang dikuasakan oleh panel solar untuk memainkan panggilan dan bunyian burung kosa bagi menarik perhatian burung ini.

Untuk tampak lebih realistik, pasukan saintis dan sukarelawan turut mengecat batu dan kawasan berhampiran replika konkrit itu bagi menyerupai kesan tahi burung.

Akhirnya, selepas 20 tahun iaitu pada tahun 2013, seekor burung Australasian Gannet “termakan umpan” dan ia adalah Nigel.

Nigel adalah Morus serrator pertama yang kembali menjadikan Pulau Mana sebagai kediamannya dalam masa 40 tahun.

Untuk beberapa tahun lamanya, Nigel hidup bersendirian di pulau tersebut.

Kesunyian ini lama kelamaan telah membuatkan Nigel “jatuh cinta” dan memilih salah satu daripada burung konkrit tersebut untuk dijadikan pasangan.

Dalam masa itu juga, saintis dan sukarelawan hanya memerhatikan sahaja kelakuan Nigel yang tanpa penat lelah mencuba untuk memikat pasangannya yang “berhati batu” itu.

Nigel turut diperhatikan membina sarang demi untuk memikat pasangannya. Sarang itu diperbuat daripada dedaun, rumpai laut dan ranting-ranting yang telah dikumpulkan oleh Nigel.

Tahun demi tahun terus berlalu..

Nigel seringkali dilihat mencuba untuk merapikan bulu dan cuba berkomunikasi dengan batu yang tidak berperasaan itu dalam usaha untuk memikatnya.

Tanpa disedari Nigel, cintanya itu tidak berbalas..

Beberapa tahun kemudian, pada suatu hari, kesunyian Nigel terubat seketika setelah seekor lagi burung Australasian Gannet datang ke pulau tersebut.

Tetapi ia burung jantan. Kumpulan saintis menamakannya Norman.

Dua ekor burung jantan sudah tentulah tidak boleh membiak kan.

Sehubungan itu, mereka berbuat keputusan untuk mengecat semula replika burung konkrit untuk mengembalikan warnanya.

Mereka juga menukar rakaman kepada panggilan dan bunyian burung Australasian Gannet yang baru, serta mengalihkan pembesar suara ke lokasi yang lebih tinggi di atas bukit.

Usaha ini membuahkan hasil kerana tidak lama kemudian, pada Disember 2017, 3 ekor burung kosa lain telah datang ke pulau tersebut.

Saintis dan sukarelawan terlibat mengharapkan supaya Nigel bersosial dan membiak dengan kumpulan burung yang baru tiba itu.

Bagaimanapun, sebagai boyfriend yang setia, Nigel enggan meninggalkan pasangannya dan sentiasa berada di sisi burung konkrit itu.

Komitmen Nigel dalam hubungan “cinta” ini dibuktikan apabila pada satu hari, ia ditemui m4ti dalam sarang bersebelahan pasangan konkritnya setelah 5 tahun menetap di pulau tersebut.

Puisi kumpulan sukarelawan Friends of Mana Island untuk Nigel.

You stayed awhile on Mana Island,
Attracted by your concrete mates
You built a nest, you did your best
But only Norman dropped on by.

We weeded, we painted, we sprayed guano around.
We hoped you’d find the real thing.
Three newbies arrived, a Christmas surprise,
But suddenly you are gone.

RIP “no mates” Nigel.